text:
Nichiozo Macciavello
Nichiozo di Macciavelli - Pensatô e lettiao (Firençe 3 mazzo 1469 - 21 zugno 1527).
Biografìa[modìfica | modìfica wikitèsto]
Figgio de Benardo, dottô in lezze (1430 ò 1431-1500), e de Bærtomea di Nelli. O l'ebbe doe sœu ciu grende, Primaveja (1465-1500) e Margaita, nasciua do 1468, e un fræ menô, Totto, ecclexastego.
In vorgâ o se firmava Nicholò Machiavegli, in latin Nicolaus Machiavellus.
Graçie a-i "Regordi" do poæ relativi a-i anni 1474-87, semmo ch'o studiò grammatica da-o 1476, abaco da-o 1480, e che da-o 1481 o seguì e leçioin de grammatica de messê Paolo Sascio da Ronçiggion int'o Studio fiorentin. O conobbe scin da l'adolescença di clascichi latin comme Livio e Giustin e a-a piña zoeneçça doviæ appartegnî una lettua filozoficamente impegnativa comme quella de Lucreçio. L'è poscibile ascì che doppo o 1494 o Macciavello o frequentesse e leçioin de Marçello Vergilio a-o Studio. No gh'è prœuva ch'o conoscesse o grego.
Tra o 1492 e o 1494 o çercò de strenze rapporti con Giuian di Meghi, destinataio, foscia, do capitolo pastoâ in terça rimma Poscia che a l'ombra ("Pœuscia ch'a l'ombra") e da cançon a ballo Se avessi l'arco e l'ale ("Se gh'æse l'ærco e i ae"). Cheiti i Meghi e affermaase l'aotoritæ do Savonaola, o Macciavello o s'avvexinò a quelli settoî de l'aristocraçía che, doppo una fase de ambígo consenso, passon a l'opoxiçion averta inti confronti do fræ e ne provocon a roiña. In questa luxe se spiega comme, intrao in concorso fin da-o frevâ 1494 pe un minô ófiçio, subito doppo o supriççio do Savonaola (23 mazzo), o Macciavello o foise dexignao (28 mazzo) e nominao (19 zugno) segretaio da segonda cançelaja; da-o 15 zugno o fu ascì segretaio di Dexe. Pœu dâse che a nommina a foise ascì favoiia da Marçello Virgilio, da-o frevâ primmo cançelê.
L'attivitæ ófiçiâ do o Macciavello a l'è documentâ da un'imponente móle de scriti, pe o ciu corespondença tegnua, in nomme de di organi do goerno çentræ, co-i fonçionai e i comandanti militæ spantegæ pe-o dominnio fioentin. Ma ancon ciu importante, pe quella "espeiença de cose moderne" ch'a vegne rivendicâ inta primma pagina do Principe, l'è o serviççio diplomatico ch'a-o Macciavello toccò de desgœugge presso e prinçipæ corte italiañe e strangee. Poeiva ôtr'a ço avvegnî che a o Macciavello vegnissan recesti, da di membri da scignoria ò di organi assembleæ, di rapporti speciæ in sce de costioin do dominio, ossæ in sce-i risurtæ de miscioin otra confin: do mazzo 1499 l'è a primma próza politica conservâ, o Discorso sorve Piza, scrito foscia pe una Consurta. Into luggio o Macciavello o reçevette o primmo incarego diplomatico de rilevo, una miscion presso Cattæña Sforça, contessa de Forlì. L'anno doppo o fu inviao, con Françesco da Caza, in França pe richiede a l'alliao un mao impegno inta guæra pizaña (a miscion a duò da-o luggio 1500 a-o zenâ 1501). Fra i scriti ligæ a questo soggiorno françeize spiccan o Discursus de pace inter imperatorem et regem (prob. arv. 1501) e i aregordi De natura gallorum (elaborao fin a-o 1503).
Inte l'aotunno do 1501 o Macciavello o sposò a Maietta Corsciña (da-a quæ o l'ebbe Primiaña, Benardo, Lodovigo, Guiddo, Peo, Bacciña e Totto). Into zugno de l'anno seguente o fu coadiutô de Françesco Soderin inte l'ambasciâ a-o Cesare Borgia, alloa impadroniose de Urbin; da l'ottobre 1502 a-o zenâ 1503 o desgugette una segonda ligaçion a-o Valentin, in coincidença co-a rebellion di lœugotenenti che o Borgia o domò ricorindo a l'astuççia e a-a crudeltæ. Da l'ottobre a-o dexembre do 1503 o Macciavello o fu in miscion a Romma pe seguî o conclave da-o quæ sciortì eletto Giulio II; da-o zenâ a-o março 1504 o fu torna a-a corte do re de França. Intanto, into settembre 1502, l'ea stæto eletto confaonê perpetto da repubbrica fiorentiña Peo Soderin, a chi o Macciavello o se ligò de scincea, ma no acrittica, fedeltæ. Inta discuscion e inti confliti, ben fito aspi, fra o confaonê e i ottimati, o Macciavello o l'intervègne indirettamente attraverso a redaçion de promemoia e documenti consurtivi (comme e importante "Paole da dighe sorve a provixon di dinæ", março 1503, e o discorso "Do moddo de tratâ i popoli da Valdeciaña rebellæ", do luggio 1503) e in primma persoña co-o poemetto in terçiñe dantesche Compendium rerum decemnio in Italia gestarum (finio into novembre 1504, ma dæto a-e stampe solo che into 1506 co-o titolo Decemnale), ch'o l'è 'na vivaçe cronistoia di anni 1494-1504. comme prœuva ascì i urtimi versci do poemetto ("... ma saiæ o cammin façile e curto / se voi o tempio arvisci torna a Marte"), o Macciavello o se dedicò con speciâ pascion a-o progetto de una miliççia "proppia" da repubbrica, ossæ formâ da çitten e sudditi, no da di merçenai ni da di alliæ strangei.
A-o progetto ean fortemente avversi i ottimati; nonostante o sostegno do cardenâ Françesco Soderin, soltanto into dexembre 1505 se poette inandiâ o reclutamento e l'addestramento di primmi contingenti. A provvixon definitiva a fu votâ o 6 dexembre 1506, insci-â base de un documento steizo da-o Macciavello ("A caxon de l'ordenança"). Tra l'agosto e l'ottobre de quell'anno o Macciavello o l'aiva fæto un'âtra ligaçion de gran relevo, torna presso a corte papâ, ossæ a-o seguito do Giulio II in marcia a traverso l'Ombria e a Romagna pe 'na campagna contra i bacanetti do lœugo: a-i eventi de quella spediçion aludde l'importante epistola a Zane Batesto Soderin, nota comme Ghiribizzi (13-27 settembre), a quæ mateia a passa in gran parte into coevo capittolo Di Fortuna, in terçiñe, indriçao a-o mæximo Soderin. Nominao da pœu (12 zenâ 1507) cançelê di Nœuve ófiçiæ da miliççia fiorentiña, o Macciavello o s'ócupò ancon do reclutamento into contado. Into zugno o fu dexignao pe una miscion presso l'imperatô Mascimilian, ma subito doppo, pe l'ópoxiçion da parte aristocratica, revocao e sostituio da Françesco Vettoî (l'è foscia de questi tempi un capitolo in terçiñe intitolao apponto a lIngratitudine; motivi analoghi resegondan into Canto dei ciurmadori, scrito pe o carlevâ do 1509; fra o 1502 e o 1524 o Macciavello o scrisse âtri çinque canti carnascialeschi). Solo a-a fin do 1507 o confaonê o l'ariescì a fâ partî pe o Tirollo o Macciavello ascì, con fonçioin de segretaio. A-o ritorno in patria, into zugno 1508, questi o steize un Rapporto di cose della Magna (da pœu transformao into Ritracto di cose della Magna, 1509-12).
Tornao a-i so ófìççi militæ, o l'ebbe parte noteive inta riconquista de Piza (4 zugno 1509) doppo chinz'anni de rebellion. Into novembre-dexembre o fu a Veroña presso l'imperatô, ch'o l'ea intervegnuo personalmente inta guæra da liga de Cambrai contra Veneçia; a questo soggiorno apparten o capitolo "De l'ambiçion", dedicao a Luigi Guiççardin. Into zugno-ottobre o tornò pe a terça votta in França: a miscion concruza, o començò a elaboâ un Ritracto di cose di Francia (lasciao, imperfetto, doppo o 1512). Intanto o contrasto fra o pappa e i Françeixi o s'ea aggravao e a poxiçion da repubbrica fiorentiña a se fava sempre ciu difiççile. A o Macciavello toccò nœuve incombençe militæ e delicæ serviççi diplomateghi: in França (settembre-ottobre 1511), quindi a Piza (2-11 novembre) presso o conçilio di cardenæ contrai a Giulio II, pe induli a lasciâ o territoio fiorentin. Doppo a terribile battaggia de Ravenna e o retio di Françeixi da-a Lombardia, e forçe militæ spagnolle a-o seguito do cardenâ Zane, cappo da famiggia di Meghi e ligao pontifiçio, intron in Toscaña (agosto 1512). E fantaie fiorentiñe fun annintæ e Prao sottoposta a un spaventozo sacchezzo (29 agosto); doi giorni doppo Pê Soderin o dovette fuzzî da Firençe.
Doppo un breve interregno, i Meghi pigion o poei (16 settembre). O Macciavello o l'aiva exortao i vinçitoî a continuâ a linnia antiottimatiççia do Soderin (appello Ai Palleschi, fin d'ottobre - primmi de novembre), ma o 7 novembre o fu cassao da l'ófìççio e o 10 condannao a un anno de confin entr'o dominio fiorentin. Sospettao de avei pigiao parte a-a conzua ordia da A. Cappoin e P. Boscoi contra i Meghi, o 12 frevâ do 1513 o fu arrestao e tortuao. Pâ ch'o reizeghesse o càrçie perpetto e o l'evittesse graçie a Giuian di Meghi (a-o quæ o Macciavello o l'inviò da-a prexon doi sonetti), e o fu condannao a pagâ una manlevaja. Ma, doppo pochi giorni, o poette sciortî de prexon graçie a l'amnistia seguia a l'eleçion papâ de Zane di Meghi (Lion X, 11 março).
O Macciavello o se retiò inta tegnua de l'Abergaçço, a Sant'Andria in Percusciña. E chì, mentre o tentava in ogni moddo de ótegnî quarche incarego da-i nœuvi segnoî, specce attraverso l'amixiççia de doi faotoî mediçei comme i fræ Paolo e Françesco Vettoî, o compoze foscia un tratao in sce-e repubbriche (destinao a trasfondise inti "Discorsci"), un segondo "Dexennâ" (incompío), a "memoia", ò "novella tragica", insciô "Tradimento do ducca Valentin a-o Vitelloçço Vitelli, Olivioto da Fermo e atri" e sorvettutto o breve tratao De principatibus, universalmente notto co-o tittolo che gh'appricò a stampa romaña do 1532: Il Principe. A primma parte de l'opuscolo (captitoi I-XI) a spiega quæ seggian i generi di prinçipati: ereditai, nœuvi, mescci de una parte antiga e de uña nœuvamente aquixia; quæ i moddi de tâ accatto: virtù e forçe proprie, fortuña con forçe atrui (o settimo capittolo o l'è imperniao insciâ figua do Valentin, cho l'ebbe o prinçipato graçie a-o poæ, Lusciandro VI, e a-a morte de lê o-o perdette, nonostante i so gesti de eççellente virtù politica), o delitto, o favô di conçittadin. Doppo i trei capittoli dedicæ a-i despægi tipi de ezerçito (merçenaio, aoxiliaio, proppio, mesccio), o Macciavello o discutte e qualitæ pe-e quæ un prinçipe, ossæ, in generâ, un cappo politico, o l'è lódào ò vituperao: contra a tradiçion moralistega, l'aotô o l'afferma o valô supremmo da "veitæ effettuale", saiv'a dî a necescitæ de affrontâ i âtri ommi pe quello che son e no pe quello che dovieivan êse. Infin, spiegao percose i segnoî d'Italia han perso i so stati de fronte a-e invaxoin strangee (cap. XXIV) e riassonta a proppia complessa dotriña da fortuña (cap. XXV), o Macciavello o voze un'appascionâ exortaçion a-a caza di Meghi perché a ghie un rescatto italian contra o "barbaro dominio" de Spagnœu e Sviççei. O libretto o fu concepio e steizo tra l'aotunno do 1513 e l'arvî do 1514; o doveiva êse indriçao a-o Giuian, ma infin o-o dedicò a-o zoeno Loenço de Pê di Meghi, o futuo ducca d'Urbin, che da-a stæ do 1513 o rezeiva a segnoia mega in Firençe.
Doppo quarche poxitivo segno de riscontro (a-i primmi do 1515, o Macciavello o fu consurtao in mateia militâ e o compose i Ghiribizi d'ordinanza), da-o mæximo çentro do poei mediçeo, ossæ da-a corte de Romma, vègne un fermo denego a ogni riabilitaçion do Macciavello (frevâ do 1515). Inti meixi succescivi o Macciavello o s'accostò, pertanto, a un gruppo de zoeni lettiæ, de inspiaçion repubbricaña, ch'o se riuniva inti çellebri Orti Oriçellæ attorno a Coximo Ruxellæ. A quest'urtimo e a Zanobi Buondelmonti son dedicæ i "Discorsi sorve a primma deca de Tito Livio" (1513-17 circa), o caodœuvia maciavellian, grandioza œuvia de meditaçion storico-politica in forma de libera glósa a-o testo livian. I mæximi Coximo e Zenoggio, con Battesto da Balla e Luigi Alaman, son interlocutoî da-a rente a-o protagonista Fabriççio Colonna inti dialoghi De re militari (ciu noti comme "Arte da guæra", compii tra a fin do 1519 e a stæ do 1520), inta quæ a l'è ribadio a necescitæ de ritornâ a-i prinçippi de l'arte militâ romaña, e sorvettutto a-o modello da "popolaçion armâ" contra l'uzo moderno di merçenai, otr'a-o predominio de l'infantaja contra quello da cavallaja e de l'artaggiaja.
Insciô versante sccettamente lettiaio o Macciavello o l'atteize in questi anni a l'amâo poemetto in terçiñe "L'aze d'óo" (incompio) e a-o vorgaizamento de l'Andria do Terençio; o scrisse ôtr'a ço a splendida "Foa" mizogina de Belfagor arçidiao, e ascì una raffinâ serenata in ottave. Doppo a morte do Loenço (4 mazzo 1519) a diffidença da famiggia dominante inti confronti d'o Macciavello a parse finarmente amermâse. Graçie a-i boin ófìççi do Loenço Strozzi o fu riçevúo da-o Giulio di Meghi (março do 1520); a l'inçirca int'o mæximo periodo, fu rappresentao in Firençe a Mandragola, che subito doppo pappa Lion o vosse vedde a Romma ascì (comme aregorda P. Giovio). Quella ch'a l'è parsciua a tanti a megio comedia do nostro Renascimento a mette in scena a beffa zugâ da-o parascito Ligurio a-i danni do stolto messê Nicia, ch'o finisce pe mette, co-e proppie moen, into letto da moggê Lucreçia o zoeno Callimaco de lê iñamoao; attraverso una tramma ben serrâ, de estraçion decamioniaña, a Mandragola a se caratterizza pe-a rapprezentaçion grottesca de un mondo affæto spœuggio de valoî, into quæ l'ordenâia raçionalitæ di beffatoî a mette in amaa caregatua e "regole" da grande politica.
Inta stæ do 1520 o Macciavello o compì una miscion semiofiçiâ a Lucca, componendo in quell'ócaxon un "Sommaio de cose de Lucca" e un exerçiççio de proza storica, a "Vitta de Castruçço Castrachen", dedicâ a Z. Buondelmonti e Luigi Alamanni. L'8 de novembre, infin, o fu "conduto" da-o Studio pe compoñe i annali fiorentin e sbrigâ di atre incombençe politico-lettiaie (fra e quæ saiâ da consciderâ ascì o pai insce-a riforma constituçionâ, Discursus florentinarum rerum post mortem iunioris Laurentii Medices, 1520-21). Va registrao ascì a miscion do mazzo 1521 a-o capitolo di Fræ menoî in Carpi pe conto di Œutto de Pratica, sorvettutto perché in quella ócaxon s'approfondì l'amixiççia fra o Macciavello e Françesco Guiççardin, alloa governatô de Modena, e tra i doi commençò a intreççâse un scangio epistolâ strazordenaio pe fineçça psicologica e vivaçitæ lettiaia (atrettanto importante in questo senso son arcuñe lettie do Macciavello a Françesco Vettoî remontante a-i anni 1513-14).
Inte l'agosto seguente, o Macciavello o poette stampâ "L'arte da guæra", presso Zonti de Firençe, con dedica a Loenço Strozzi. Mentre o continoava a laoâ a-i annali fiorentin, o l'intervègne ancon into dibattito insciâ nœuva constituçion (Minuta di provvisione de l'arvî 1522); poco doppo, tâ dibattito o se concruze bruscamente co-a scoverta e a represcion de una conzua antimega ordia da Z. Buondelmonti e L. Alamanni: o mæximo Macciavello o n'ebbe quarche "imputaçion", se no un vêo e proppio sospetto de compliçitæ. O tornò a concentrâse in sce l'œuvia lettiaia e into zugno do 1525 o presentò a-o dedicataio Giulio di Meghi, che da-o novembre do 1523 o l'ea montao a-o sœuggio pontifiçio co-o nomme de Cremente VII, i œutto libbri de "Istoie fiorentiñe": queste van da-a fondaçion da çittæ a-o 1492, ma g'han pe vêo soggetto o conflito çivî in Firençe, da-o scontro fra guerfi e ghibellin a-a vittoia di Meghi; o Macciavello o ripensa a stoia da so çittæ, straçiâ da-a partexanaja, a contrasto con quella de Romma antiga.
Into zenâ do 1525 o Macciavello o l'aiva fæto rappresentâ a Firençe a commedia amooza Clizia, basâ insci-â Casina de Plaoto. A l'aotunno do 1524 poriæ invece remontâ un cuiozo "Dialogo" insci-ô "fiorentinismo" do Dante, co-o quæ o Macciavello o vosse intervegnî inte polemiche lengoisteghe do tempo (l'aotentiçitæ do testo a l'è stæta longamente discussa). A scitoaçion politica a l'andava intanto faxendose ciu luvega, doppo a sconfita di Françeixi a Pavia (24 frevâ 1525) da parte di Spagnolli e Impeiæ. O Macciavello fu inviao in Romagna, presso F. Guiççardin, pe organizzaghe a miliççia (zugno); inte l'arvî do 1526 o fu nominao cançelê di procuoei a-e miage. Into mazzo, a Cognac, se strenzette una liga tra o pappa, i Fiorentin, i Françeixi e i Veneçien contra l'imperatô Carlo: fito a guæra a s'aççeize inte l'Itallia settentrionâ e o Macciavello o seguì con varie incombençe e vexende belliche. Pâ ch'o s'attroese a Çivitavegia quande, into reverso generâ da liga (o 6 mazzo 1527 Romma a vègne missa a-o sacco), i Meghi fun scacciæ da Firençe e fu restaorâ a repubbrica (17 mazzo). I nœuvi governanti, de estraçion savonaoliaña, no ean favoeivi a o Macciavello, ch'o no fu reciammao in ófìçio. O l'ea, in effetti, za minao into fixico e o s'amortò ("burlando", segondo a lezendia) o 21 zugno tra i pochi amixi arestæ: Buondelmonti, Alamanni, Strozzi. O fu sepelio in Santa Croxe l'undeman.
Colegamenti esterni[modìfica | modìfica wikitèsto]
- Wikimedia Commons a contêgne di files in sce Nichiozo Macciavello


c: text/html

text:
Immanuel Kant
Immanuel Kant - Filosofo (Königsberg 1724 - 1804).
VìttaModìfica
De genitoî pietisti, o Kant o riçevette, specie da-a moæ, una sevea educaçion etico-religiosa: o frequentò o Collegium Fridericianum, diretto da-o pastô F. A. Schultz, dove o compì i studdi meddi, e o s'iscrisse quindi a l'universcitæ. Seguaxe da primma do worfian Martin Knutzen, critico da dotriña de l'armonia prestabilia e interessao a di problemi scientifichi, o Kant o l'esordisce co-o scrito Gedanken von der wahren Schätzung der lebendigen Kräfte (1747), tentando un accordio tra e poxiçioin da fixica cartexiaña e o dinamismo leibnizian. Scin a-o 1754 i so studdi vertan prinçipalmente in sce de questioin de geofixica e a l'è do 1755 l'œuvia maggiô in sce l'argomento, a Allgemeiñe Naturgeschichte und Theorie des Himmels, inta quæ l'è formulao, primma de P. S. Laplace, un'ipotexi analoga in sce l'origine do scistema solâ.
Do mæximo anno o l'è ascì o scrito minô De igne, in sce-i problemi da combustion e do calô. O l'andava intanto desgugendo un'attivitæ didattica intensciscima inti campi ciu disparæ, tegnindo di corsci de matematica, fixica, logica, morâ, geografia fixica e succescivamente de antropologia, pedagogia, ecc. A so attivitæ speculativa a se traduxe inte 'na serie de scriti che inquaddran o problema metafixico do rapporto tra e sostançe (Principiorum primorum cognitionis metaphysicæ nova dilucidatio, 1755) e e so conseguençe pe e sciençe fixiche (Monadologia physica, 1756; Neuer Lehrbegriff der Bewegung und Ruhe, 1758).
Doppo o 1760, pù bosticando ancon inte l'ambito do wolffismo, i spunti critichi contra e teorie de G. W. Leibniz s'infittiscian e i dubbi e e perplescitæ aomentan: segge che se çerche de sarvâ l'argomento ontologico, pù negando a l'existença o carattere de predicao [1] ò se notte l'insuffixença da logica tradiçionâ [2] ò se tente de introdue inta filosofia di strumenti de origine matematica [3]; segge che s'indaghe in sce-i fondamenti da teologia naturâ e da morâ, sottoliniando o diverso moddo de procede da filosofia rispetto a una sciença tradiçionalmente çerta comme a matematica [4]. O scetticismo kantian o se rivela infin ciæamente into sazzo do 1766 Träume eines Geistersehers erläutert durch Träume der Metaphysik, into quæ l'arbitrarietæ do vixonarismo de Swedenborg a vegne paragonâ a-e fantastegaie sença base di metafixichi contemporanei. O breve scrito Vom ersten Grunde des Unterschiedes der Gegenden im Raume (1768) o vœu êse una preisa de poxiçion definitiva contra e teorie leibniziañe in sce-o spaçio, arvindo coscì a via a un'impostaçion completamente nœuva do problema.
Into 1770 o Kant o l'inaogua o so ordinaiato a l'universcitæ de Königsberg co-a famosa dissertaçion De mundi sensibilis atque intelligibilis forma et principiis, ch'a særa o coscì díto periodo precrittico. Se gh'atrœuva de fæto espresse arcuñe de texi che saian succescivamente inglobæ inta filosofia critica. S'è a longo discusso tra i interpreti in sce-i motivi de questa svotta decixiva ch'a sponcia o Kant a inandiâse in sce-a via do criticismo; pâ tuttavia problematico fornî una scingola caosa de l'evoluçion do Kant, dæta a complessa interaçion di varri fattoî [5]. Segondo a Dissertatio spaçio e tempo rappresentan i unichi doi prinçippi do mondo senscibile, e van conscideræ no comme dæti riæ, ma comme intuiçioin pue, moddi soggettivi d'intuiçion. Questi costituiscian a-o tempo mæximo condiçioin universæ e necessaie, dunque a prioî, da nostra esperiença senscibile.
Quæ se sæ esperiença quindi, in quante poscibile, a doviâ dispoñise inte un contesto spaçio-temporâ; e so caratteristeghe formæ saian, saiv'a di, predeterminæ. Questo scignifica l'abbandon da texi de Hume segondo a quæ una conoscença, pe êse valida, a dev'êse fondâ in sce l'esperiença e a no pœu quindi in nisciun caxo rivestî carattere de necescitæ, carattere ch'o descendiæ escluxivamente da di prinçippi normativi che l'esperiença mæxima a no ghe fornisce. In sce-a base de questa conceçion kantiaña, appâ immediatamente poscibile a giustificaçion da geometria comme sciença pua; no âtrettanto axeive se presenta invece a fondaçion de 'na sciença fixica. Se spaçio e tempo de fæto son e condiçioin a prioî do nostro moddo de "riçeve" i oggetti, e inte questo senso i condiçioñan, l'è problematico ammette che ascì o nostro moddo de pensâli, ch'o no l'è çerto una creaçion di oggetti mæximi, o posse analogamente condiçionâli.
Vegne coscì introduta, con estremma nettezza, quella separaçion, ch'a saiâ da pœu definitivamente sançia inta Kritik der reinen Vernunft (1781), tra una facortæ recettiva, dunque pasciva (a senscibilitæ), e una facortæ spontannia e attiva (l'intelletto). Ven fœua inoltre un'âtra fondamentâ poxiçion do pensceo kantian: a distinçion saiv'a di tra ço chi è oggetto da nostra esperiença (fenommeno) e ço chi è pe lê, indipendentemente da quella (cosa in lê), distinçion ch'a zughiâ un rollo determinante into scistema do Kant e ch'a pœu êse consciderâ una caratteristega ineliminabile do kantismo. L'indagine do "mondo intelligibile" se ingœugge dunque inte de grave difficortæ. L'uso "riâ" de l'intelletto che o Kant o sostegne, o conduxe de fæto a elencâ una serie de concetti co-i quæ pensemmo i rapporti tra oggetti: poscibilitæ, existença, necescitæ, sostança, caosa. Ma questi concetti no ne consentan de affermâ ninte in sce l'effettiva existença di oggetti; "pensceo" chì o no equivâ a "conoscença" e spaçio e tempo son soltanto di prinçippi soggettivi. Inta ciuza da Dissertatio pâ tornâ comme unica soluçion o concetto, coscì discusso, de armonia prestabilia. O problema da fondaçion da fixica o l'arestava in effetti irrisolto.
O dexennio succescivo, scin a-a pubbricaçion da primma ediçion da primma Kritik, o vedde o Kant impegnao inte questa direçion. O l'è un dexennio into quæ compâ pochiscimi scriti, ma i inediti [6] attestan un continno, travagiatiscimo laoeio de riflescion. Scompâ o concetto de unitæ do mondo in sce-o quæ o Kant o s'ea soffermao inta Dissertatio e s'impoñe a-o so posto a question de un'unitæ de l'oggetto. I concetti pui za emersci inte quest'œuvia diventan o punto de partença pe approntâ quella toa de categorie (derivâ da di manuæ de logica e de psicologia de l'epoca), comme fonçioin de unificaçion de l'intelletto, ch'a saiâ a base da nœuva logica trascendentâ. O problema gnoseologico, doppo varri tentativi e oscillaçioin, o l'assumme a so forma definitiva e rigorosamente logica: "comme l'è che son poscibbili di giudiççi scintetichi a prioî?".
A Kritik de reinen Vernunft a l'introduxe questo nœuvo concetto, metendo da-a parte a tradiçionâ oppoxiçion de analitico e scintetico. O cian in sce-o quæ mescia l'indagine critica o l'è quello trascendentâ, saiv'a dî quello de l'indaggine no in sce l'oggetto ma in sce-o nostro moddo de conoscilo. L'Estetica trascendentâ a desgœugge a teoria de forme de l'intuiçion ascì, za scistematizzâ int'o scrito do 1770: a parte originâ a l'è perâtro a Logica trascendentâ, suddivisa a so votta in Analitica e Dialettica. Inta primma parte de l'Analitica se delinia a struttua de l'intelletto, pigiando comme base a logica tradiçionâ e a so clascificaçion di giudissi; o collegamento necessaio istituio tra taoa di giudizi (fondâ in sce-a logica tradiçionâ) e toa de categorie a permette a o Kant de elencâ in mainea esaostiva e forme co-e quæ l'intelletto o l'unifica o materiâ senscibile offerto inte l'intuiçion spaçio-temporâ.
Existe un unico "fî conduttô" de ogni poscibile forma de giudiçio; l'union da copula e do predicao effettuâ into giudiçio a coresponde de fæto a-a fonçion de unificaçion rappresentâ da-a categoria; l'è proprio questa corispondença ch'a permette o passaggio tra e doe taoe. E categorie, segondo questa impostaçion, pœuan êse soltanto e dozze seguente, suddivise inte quattro gruppi; quantitæ: unitæ, pluralitæ, totalitæ; qualitæ: realtæ, negaçion, limitaçion; relaçion: sostança-aççidente, caosa-effetto, açion reçiproca; modalitæ: poscibilitæ, existença, necescitæ. Questa struttua de l'intelletto, stabilia una votta pe tutte, a saiâ o fondamento de quella metafixica "immanente" a-a quæ o Kant o l'ha continuamente aspiao. Questa metafixica a doviæ, inte intençioin do Kant, soddisfâ a doe exigençe baxilæ: êse a-o tempo mæximo una sciença, contraponendose a l'arbitrio de scistemaçioin tradiçionæ, e fondâ quella fixica newtoniaña che pe-o Kant a l'è o paradigma da scientifiçitæ e o punto de rifeimento constante di so interesci scientifichi [7]. A metafixica a doviæ poñise, çoè, comme una sciença de l'intelletto e do so necessaio corelao, una natua poscibile in generâ [8].
Aresta perâtro da resciorve, una votta fissâ a tóa de categorie, o problema da Dissertatio. In che senso a struttua de l'intelletto a saiâ ascì a struttua da natua? O l'è o punto centrâ da coscì díta deduçion trascendentâ, in sce-a quæ o Kant o s'areventò a longo e ch'a risurta cronologicamente l'urtima parte da Kritik [9]. O materiâ offertone da-i sensci o no pœu êse unificao inte 'n'unitæ meramente psicologica, púo accostamento de rappresentaçioin (pe associaçion); quest'unitæ de tipo empiigo a l'aviæ de fæto una sencia validitæ soggettiva. Ma l'oggetto, inteiso comme oggetto de conoscença in senso rigoroso, o no pœu de seguo coincidde con un materiâ oggettivamente strutturao. L'unificaçion dunque a deve avvegnî segondo e categorie, fonçioin de l'intelletto, elementi de 'na struttua universalmente e oggettivamente vallida. Ma a fonçion unificatrixe de varrie categorie a se fonda a so votta in sce l'attivitæ unificatrixe ò scintettica de l'intelletto. Se l'esperiença dunque a deve, in quante tâ, êse esperiença pe una cosciença, l'è necessaio che questa a se adegue a quella forma pua (perché assolutamente priva de contegnúo) ch'a rende poscibile a cosciença ò megio a so unitæ trascendentâ. L'unitæ de l'oggetto a rimanda quindi a quest'attivitæ originaia de l'intelletto [10]. Resta da determinâ quæ aspetti assumme o processo de unificaçion in relaçion a-e varie categorie. I unificaçioin avvegnan segondo de regole che l'intelletto mæximo o determina [11].
S'introduxe chì a noçion de schema trascendentâ: o l'è una regola pe a quæ o senso interno (o tempo) o vegne a determinâse a segonda de categorie. Se e categorie se applican direttamente a-o tempo, aloa liatre se applichian indirettamente a tutta l'esperiença, proprio perché l'esperiença tutta a no pœu no poñise inta forma do senso interno [12]. L'esperiença a se costituisce quindi indirettamente con de modalitæ determinæ da-a struttua de l'intelletto ch'o l'assumme in conseguença una fonçion de legislatô ("legislatô da natua"). O Kant o passa aoa a individuâ e varie schematizzaçioin de categorie.
Quantitæ e qualitæ se schematizzan into numero e into grao, mentre e categorie de relaçion se schematizzan distintamente inta permanença, succescion e scimurtaneitæ; a quelle modæ corispondan i schemi de rappresentaçioin da cosa inte quæ-se-sæ tempo, inte un determinao tempo, in ogni tempo. I schemi meddian quindi tra intuiçioin e categorie, permettendone l'applicaçion a l'esperiença; ne deriva a poscibilitæ de stabilî di "prinçippi scintetichi de l'intelletto púo" che son rispettivamente i asciomi de l'intuiçion, i antiçipaçioin da perceçion, i analogie de l'esperiença e i postulæ do pensceo empiigo in generâ. I analogie de l'esperiença, derivæ da-a schematizzaçion da categoria de relaçion, enonçian i prinçippi de permanença da sostança, de caosalitæ e de inguança tra açion e riaçion, che son i concetti base da sciença fixica do tempo. Inta Dialettica trascendentâ o Kant o se propoñe de giustificâ o continno ripropoñise de l'exigença metafixica e de examinâ a legittimitæ da metafixica mæxima (inteisa into senso tradiçionâ, saiv'a dî comme metafixica trascendente) in quanto fonte de conoscença.
O fæto che e categorie vaggian comme di strumenti conoscitivi inte l'ambito de quæ se sæ esperiença [13] o l'ingennera inevitabilmente l'inluxon che a so sfea de applicaçion a posse indefiniamente estendise, ascì a-o de là de l'esperiença. Ne consegue l'affermâse de disçipliñe comme a psicologia raçionâ, a cosmologia raçionâ e a teologia raçionâ. Proprio partindo da-e antinomie a-e quæ dà lœugo a cosmologia raçionâ o Kant o l'ea da primma approao a-a filosofia critica. Aoa lê o dimostra l'infondateçça de preteize de queste discipriñe [14]. A raxon, comme produttrixe de idee, saiv'a dî de di concetti a-i quæ no corisponde un'intuiçion, a fallisce inti so scopi conoscitivi, ma s'a no pœu dâse un uso constitutivo de quelle (ch'a serve çoè a fâ conosce l'oggetto), a se daiâ perâtro un uso "regolativo". Saiv'a dî che e idee da raxon servian pe indiriççâ l'intelletto inte so conoscençe, ampliando sempre ciu l'ambito di fenommeni sottoposti a-a so indagine.
A Kritik de reinen Vernunft, into so complesso, a l'aiva affrontao e impostao inte 'na prospettiva radicalmente nœuva o problema gnoseologico. De concruxoin da Dialettica trascendentâ risurtavan però de fondamentâ importança ascì pe quelle questioin moræ de quæ o Kant o s'ea anæto ocupando za into periodo precritico [15]. Inta Grundlegung zur Metaphysik der Sitten (1785) o Kant o delinia un di concetti base da so etica, distinguendo tra doi tipi de imperativi, l'imperativo categorico e l'imperativo ipotetico. L'imperativo categorico o g'ha incondiçionâ validitæ de comando e o se distingue proprio pe questo da un normâ imperativo ipotettico, ch'o guaagna efficaxa solo ch'a çerte condiçioin (saiv'a dî, se chi se gh'assoggetta o l'è intençionao a perseguî çerti scopi).
Se pon aoa o problema de una fondaçion de l'imperativo categorego; comme tâ l'impiativo categorico o no rimanda perâtro a arcun precedente fondamento da-o quæ o ricave a so validitæ. O costituisce pe noî un dæto immediao, sciben che no se tratte inte questo caxo de un dæto da senscibilitæ; o l'è un "fæto da raxon". Quæsesæ morâ ch'a tente de fondâ l'imperativo in sce una caratteristega particolâ da natua umaña a no poriâ quindi che recazze inte l'ambito de l'etica tradiçionâ, sença attinze mai un imperativo incondiçionámente valido. L'è necessaio aoa determinâ e condiçioin inte quæ a voentæ individuâ a se'assoggetta a-a lezze morâ; o presupposto essençiâ o l'è a libertæ de questa voentæ, libertæ ch'a ghe permette de no sottostâ necessaiamente a quelle inclinaçioin senscibile che a natua umaña a comporta e de sottrase quindi a quelle lezze che van inte l'ambito de una esperiença concepia da un punto de vista escluxivamente teoretico. Se a voentæ a deve determináse segondo un imperativo categorico, cazziâ a poscibilitæ de fâ rifeimento a quásevœgge contegnúo comme fonte de determinaçion e arestiâ coscì da pigiâ in conscideraçion solo a forma da lezze inta so universalitæ, saiv'a dî inta so incondiçionâ validitæ pe qualunque soggetto. A voentæ morâ a doviâ quindi êse piñamente aotonnoma, perseguindo o ben da pe lê, prescindendo da quæ se sæ sollecitaçion contegnuistega; a l'è l'intençion boña ch'a qualifica l'agî morâ, no o fin ch'a realizza.
L'unico valô morâ o vegne coscì o "dovei pe o dovei". Se l'imperativo morâ, in quanto puamente formâ, o no prescrive di contegnui specifichi a l'açion, ço no leva che di determinæ fin no risurtan compatibili co-ina lezze morâ ch'a pretende a 'n'universâ validitæ. Inta Metaphysik der Sitten (1797) o Kant o çerchiâ d'individuâ quelli fin che o soggetto o deve voei percose in accordio co-a forma da lezze morâ. Se tratta sostançiamente de quelli fin che risguardan a propria perfeçion e int'o mæximo tempo a feliçitæ di âtri. Into mondo de l'esperiença, dove vixe o determinismo, o meito soventi o no corisponde a-a feliçitæ; saiv'a dî, da un'açion morâ, comme tâ meitoia, pœu de fæto no derivâ arcuña feliçitæ. Se a lezze morâ a deve perâtro vai, l'è necessaio un'adeguaçion tra meito e feliçitæ; ne segue a postulaçion de l'existença de un êse onnipotente (Dê), ch'o posse, proprio perché no sottoposto a de limitaçioin, effettuâ questa adeguaçion; ne segue inoltre, comme urteriô postulao, a-o fin de consentî un'indefinia perfettibilitæ, l'immortalitæ de l'añima. Son questi i coscì díti postulæ da raxon prattica za articolaamente trattæ da o Kant inta so segonda critica (Kritik der praktischen Vernunft, 1786). L'è proprio, de fæto, da natua finia de l'ommo o dovei continuamente ostacolâ e inclinaçioin senscibile pe permette l'affermaçion da voentæ morâ; compî spontaneamente o ben no l'è poscibile pe nisciuña voentæ finia (imposcibilitâ quindi a razonze quella santitæ ch'a l'è propria solo da divinitæ). Quelli concetti da metafixica tradiçionâ che o Kant o l'aveiva bandio in sce-o cian teoretico (libertæ, immortalitæ de l'añima, existença de Dê) vegnan recuperæ in sce-o cian da raxon pratica.
L'existença de Dê a pœu êse provâ quindi solo che moralmente. In streita connescion co-e so conceçioin etiche o Kant o l'ha succescivamente desgugeito una filosofia da stoia [16], dove se assumme comme presupposto interpretativo a poscibilitæ de un progresso ch'o l'agge comme so caratteristega prinçipâ o mascimo potençiamento da libertæ individuâ; una pedagogia [17] e un'antropologia [18]. Che a so dotriña morâ sussumme qualunque exigença religiosa appâ ciæo da-e texi sostegnue da o Kant inta celebre œuvia, da primma vietâ sotta Federigo Ghigermo II, Die religion innerhalb der grenzen der blossen Vernunft (1793); a religion a vegne semplixe strumento pe o razonzimento di prinçippi moræ e o curto o l'è svaluao comme inadeguao a quella religioxitæ streitamente raçionâ che o Kant o l'assumme comme ideâ.
Arestavan escluxi da-a conscideraçion "critica" do Kant una serie de problemi che a terça e urtima critica, a Kritik de Urteilskraft (1790), a se propoñe de affrontâ (œuvia, pe i so temi speculativi, particolarmente caa a-i romanteghi). Una "natua poscibile in generâ" o l'ea o necessaio corelao de quella struttua de l'intelletto che o Kant o l'aveiva indagao inte l'Analitica trascendentâ; risurtava perâtro difficortoso individuâ i rapporti de scingole sciençe, inte so caratteristeghe particolæ e into so specifico moddo de agî, con quella sciença tutta a prioî che o Kant o l'ea anæto deliniando [19]. L'unitæ de l'organismo a l'appariva, inte l'ambito di corpi organichi, un prinçipio reâ de strutturaçion, contrapposto a quelli prinçippi formæ co-i quæ l'intelletto o pretendiæ de organizzâ o dæto. Analogamente into caxo de l'œuvia d'arte, o so configuâse unitaio o paiva dovúo a un prinçippio immanente ciutosto che a un'opiaçion intellettuâ, apparentemente estrinsega. O Kant o çerca de resciorve i peculiæ problemi relativi a-a natua e a l'arte introduxendo a distinçion tra giudiçio determinante e giudiçio riflettente. Into primmo caxo l'è dæto espliçitamente una regola mediante a quæ o particolâ o vegne sussunto sotta l'universâ; into segondo, l'assença de una regola espliçita a permette invece a "riflescion" in sce-o particolâ. No existe, presempio, de criteio, intersoggettivamente vallido, ch'o vagge a distingue o bello da-o brutto.
O giudiçio estetico o no l'aresta tuttavia puamente soggettivo, dæto ch'o pœu êse fondao in sce-o senso de piaxei ò despiaxei ch'o deriva da l'oggetto [20]. Inte questi caxi l'oggetto o doviâ piaxei, e o giudiçio o pretendiâ quindi a una so universalitæ e necescitæ, pù no obbedindo l'œuvia d'arte a arcuña finalitæ prestabilia. A facortæ do giudiçio coscì qualificao a l'è o gusto, mentre a facortæ de produe di oggetti conformi a-e exigençe do giudiçio estetico o l'è o genio. A-o sentimento do bello ("bello" comme exibiçion de un "concetto indefinio de l'intelletto") l'è connesso o sentimento do sublimme ("sublimme" comme "concetto indefinio da raxon"), ch'o rimanda a-a sfea morâ, da quæ, d'âtra parte, a belleçça ascì a l'è un scimbolo. Pe quante resguarda l'organismo, o Kant o sottolinia l'exigença de una conscideraçion finalistega de l'oggetto, pe a quæ ogni elemento o l'è reçiprocamente scopo e mezo e o tutto o no equivâ a una sencia somma de parte, ma, a-o contraio, o ne determina l'existença segondo una finalitæ interna (contrapposta a quella finalitæ presupposta ò esterna ch'a caratterizza una struttua meccanega). O Kant o l'aveiva coscì tentao de riportâ a-e lezze de l'intelletto ascì quelle lezze particolæ che no vegnivan direttamente determinæ da-e lezze generæ da natua, oggetto de conscideraçion inte l'ambito da problematica da primma critica.
A fondaçion a risurtava aoa perâtro nint'affæto ogettiva, pù spiegando l'exigença insopprimibbile, ma soggettiva, de redue a natua a unitæ. L'existença de una primma "Introduçion" a-a Kritik der Urteilskraft, da pœu sostituia, a fa da spia in sce-e difficortæ do problema. O Kant se adœuviò inti urtimi anni da so vitta a tentâne a soluçion, comme risurta da-i fascicoli de l'Opus postumum (pubbricao in ediçion definitiva soltanto into 1938); assumendo comme prinçipio direttivo l'idea de un'unitæ de l'esperiença, o Kant o pretende de clascificâ a prioî ascì quelle forçe che se pœu cœugge solo empiigamente, costroindo coscì, in antiçipo in sce l'esperiença, ascì a fixica vea e propria. I urtimi risurtæ da speculaçion kantiaña [21] son stæti prevalentemente interpretæ comme prœuva che o Kant o s'andava ineluttabilmente avvexinando a-e poxiçioin de l'idealismo assolúo, in speciâ moddo a quella ch'o Fichte o l'andava alloa esponendo. Di âtri studioxi [22] han perâtro consciderao e texi de l' Opus postumum comme un sbocco coerente do pensceo do Kant, zonzendo a ritegnîlo a-a dreitua una terça ediçion da primma critica. Inti urtimi anni da vitta do Kant sciortì, oltre a-a za çitâ Über Pädagogik, di âtre œuvie ascì træte da-e so leçioin [23]. Postume uscin a Philosophische religionslehre e e Vorlesungen über die Metaphysik [24].
Superao un periodo de violenti contrasti [25] o pensceo do Kant s'ea anæto decisamente imponendo inte l'ambiente filosofico tedesco. Se tuttavia gh'ariescì assæ axeive difendise da-i sempre reiteræ attacchi di pensatoî ancoæ a-a tradiçion (amia a polemica co-o wolffian J. A. Eberhard, Über eine Entdeckung nach der alle neue Kritik der reinen Vernunft durch eine alte entbehrlich gemacht werden soll, 1790), ciu diffiçile ariescì a o Kant frontezzâ con inguâ successo e numerose critiche che assumeivan comme ponto de partença o so mæximo scistemma.
Za a polemica de F. H. Jacobi contra o concetto de cosa in lê o l'arviva e porte a-e texi idealistiche, corpindo o scistema inte un punto vitâ; e i tentativi di varri filosofi post-kantien [26] de riespoñilo coerentemente ò de riformulâlo no ariescivan che a individuâne ancon ciu ciæamente e difficortæ ò a arvî de nœuve prospettive teoriche. A filosofia do Kant, a parte i exiti idialisteghi, a fu comunque o punto de rifeimento costante di pensatoî succescivi [27] e e so implicaçioin epistemologiche influençon pesantemente i ambienti scientifichi tedeschi [28]. In sede filosofica, inta segonda meitæ de l'800 l'exigença de un deciso ritorno a Kant, a-o de là de unilateræ interpretaçioin idealisteghe, a se faxeiva ciu viva, scin a sboccâ inte l'affermaçion de quella corente de pensceo, dita appunto neokantismo, ch'a l'ebbe i so maggioî esponenti in H. Cohen, P. Natorp e E. Cassirer [29]. Parallelamente a questi exiti teoretico-speculativi se sviluppò in Germania una tradiçion de studdi kantien, ch'a tendeiva a fornî una spiegaçion critica do testo; sorzeiva una vea e propria Kantsphilologie (i prinçipæ rappresentanti da quæ fun B. Erdmann, E. Adickes e H. Vaihinger e l'organo da quæ o fu a rivista Kantstudien, fondâ into 1896) e se mortipricava ascì a l'estero (Gran Bretagna, França, Italia) i sazzi e i contribuii, a riprœuva de un crescente interesse storico e teorico-storico.
NòtteModìfica
- ↑ Der einzig mögliche Beweisgrund zu einer Demonstration des Daseins Gottes, 1763.
- ↑ Die falsche Spitzfindigkeit der vier syllogistischen Figuren, 1762
- ↑ Versuch, den Begriff der negativen Grössen in die Weltweisheit einzuführen, 1763.
- ↑ Untersuchung über die Deutlichkeit der Grundsätze der natürlichen Theologie und der Moral, 1764.
- ↑ E dotriñe empiriste de J. Locke e, in speciâ moddo, de D. Hume, e poxiçioin critiche di filosofi tedeschi contemporanei inti confronti da tradiçion - Ch. A. Crusius, J. H. Lambert, J. N. Tetens; a consaveivieça di antinomie inte quæ s'ea inganciao scin alloa o so pensceo, ecc.
- ↑ Duisburger Nachlas e Lose Blätter.
- ↑ Di studioxi han visto perâtro inta taoa de categorie una ciæa attestaçion da circolaritæ do procedimento kantian, inteiso a modellâ a struttua de l'intelletto segondo i exigençe de fondaçion da fixica newtoniaña.
- ↑ Pe o tentativo compio da o Kant de zonze a una scistematica in tâ senso, s'amie i Metaphysische Anfangsgründe der Naturwissenschaft, 1786.
- ↑ Inta 2ª e., pubbricâ into 1787, o Kant o remanezzò ampiamente a deduçion, soprimendone tutti quelli aspetti che poesan indue a confonde a dimenscion oggettiva do so discorso in sce l'intelletto con quella psicologica.
- ↑ "Mi penso", ò "unitæ scintetica originaia de l'apperceçion".
- ↑ l'immaginaçion, introduta da primma inta 1ª ed. comme una terça facortæ da-a rente a-a senscibilitæ e a l'intelletto, a desgœugge aoa un rollo subordinao
- ↑ Ascì e imprescioin senscibile, che vegnan condiçionæ da-o senso esterno e collocæ spaçialmente, son da pœu cugeite inta forma do senso interno.
- ↑ Che seggian, saiv'a dî, applicabile a-e intuiçioin, segge pue, segge senscibile.
- ↑ Preteize de dimostrâ rispettivamente a sostançialitæ, a sempliçitæ, a personalitæ e l'immortalitæ de l'añima; de dimostrâ de propoxiçioin in sce l'universo comme totalitæ; de dimostrâ l'existença de Dê.
- ↑ S'ammie e Beobachtungen über das Gefühl des Schönen und Erhabenen, 1764, e a scoverta da morâ do sentimento de J.-J. Rousseau e di pensatoî ingreixi.
- ↑ Idee zu einer allgemeinen Geschichte in weltbürgerlicher Anscicht, 1784; Was heisst aufklärung, 1784; Zum ewigen Frieden, 1795.
- ↑ Über Pädagogik, a cua de F. Th. Rink, 1803
- ↑ Anthropologie in pragmatischer Hinsicht, 1798.
- ↑ Se trattava, in âtre paole, do problema da "lacuña" tra metafixica e fixica.
- ↑ Piaxei ò despiaxei particolâ, provao, saiv'a dî, in presença no de una quæ se sæ solleçitaçion de origine empiiga, ma in presença da forma senscibile de l'oggetto, adeguâ a-e exigençe a prioî de l'intelletto.
- ↑ Individuaçion de l'etere comme supporto de forçe motrixe da fixica, inquadramento di construti che no son suscettibili de sperimentaçion diretta comme "fenommeno do fenommeno" ò "fenommeno de segondo rango".
- ↑ Pres., H. J. De Vleeschauwer.
- ↑ Logik, a cua de G. B. Jäsche, 1800; Physische Geographie, a cua de F. Th. Rink, 1801-05.
- ↑ A cua de K. H. L. Pölitz, rispettivamente into 1817 e into 1821.
- ↑ S'amie a recenscion sfavoeive de Ch. Garve a-a 1ª e. da Kritik: o Kant o ritègne necessaio ciarî i equivochi che l'œuvia a l'aveiva suscitao int'o scrito Prolegomena zu einer jeden künftigen Metaphysik, die als Wissenschaft wird auftreten können, 1783.
- ↑ Pres., de K. L. Reinhold, J. S. Beck, G. E. Schulze, S. Maimon, ecc.
- ↑ J. F. Herbart, A. Schopenhauer, J. F. Fries, F. E. Beneke, ecc.
- ↑ Cfr. e suggestioin "kantiañe" de l'epistemologia de H. L. F. Helmholtz.
- ↑ Ma a subì nettamente l'influença do Kant ascì a "filosofia di valoî" de W. Windelband e H. Rickert.
Âtri progèttiModìfica
- Wikimedia Commons a contêgne di files in sce Immanuel Kant

robotstxt: allowed

filter: keep


text:
Segonda Guæra Mondiâ
Segonda guæra mondiâ, conflito into quæ fu coingugeito squæxi tutti i paixi do mondo, combattúo da-o 1939 a-o 1945. I prinçipæ contendenti fun Gran Bretagna, França, Stati Unii d'America e Union Sovietica da una parte, Germania, Italia e Giapon da l'âtra. A fu una guæra totâ sotta diversci aspetti: giograffego, perché a l'interessò tutti i continenti; economico, perché a costrinse i paixi coingugeiti a un sforço produttivo sença precedenti; idiologgico, perché combattua pe di idiæ radicalmente contrapposti; demograffego, perché a coingugette a popolaçion civî in pâ mezua de forçe militæ.
E premisse[modìfica | modìfica wikitèsto]
O fallimento da Societæ de Naçioin[modìfica | modìfica wikitèsto]
I presupposti do trattao de Versailles, che addossavan a-a Germania e a l'Aostria a responsabilitæ da primma guæra, no poeivan a-a longa êse açettæ da-i Tedeschi; d'âtra parte, e condiçioin finançiaie e territoriæ imposte a-a Germania, mentre da un lao ean troppo due, da l'âtro no ean suffixente a impedíne a resurreçion militâ e industriâ. De fæto, e claosole do trattao costituin o terren de cortua pe una renascita do militarismo e do naçionalismo tedesco.
Atre menaççe a-a paxe s'andon addensando into corso di anni 1930, mostrando a deboleçça da Societæ de Naçioin. L'impreiza giapponeize in Manciuria (1931-32), co-a costituçion do stæto vassallo do Manchoukuo, a l'inferse un primmo corpo a-o prinçippio da segueça collettiva e a se concluse co-a sciortia do Giapon da-a Societæ de Naçioin, abbandonâ into 1933 da-a Germania ascì, doppo o fallimento da Conferença de Zenevia pe o disarmo. Mentre o governo nazista o dava libera attuaçion a un masciscio incremento de forçe militæ, in violaçion de limitaçioin imposte da-o trattao de paxe, areston ascì prive de efficaxe applicaçion e sançioin decretæ da-a Societæ de Naçioin contra l'Italia quande a l'attaccò l'Etiopia (1935). Quande a Germania o riocupò militarmente a Renannia (7 março 1936), a fu a Gran Bretagna, int'o spiito proprio da diplomaçia tradiçionâ votta a un equilibbrio de forçe, pe contrastâ in Œüropa l'influença de URSS, França e Italia, a negâ o so consenso a un intervento attivo da Societæ de Naçioin. A sciortia formâ de l'Italia fascista da-a Societæ de Naçioin into dexembre 1937 a ne sançionò definitivamente a crixi.
E relaçioin internaçionæ[modìfica | modìfica wikitèsto]
A conquista de l'Etiopia a l'aveiva visto a Germania nazista a scianco de l'Italia fascista: o ligamme o se rafforçò con l'accordio in sce l'annescion tedesca de l'Aostria (11 luggio 1936), a nascita de l'asse Romma-Berlin (incontro Hitler-Ciano, 20-24 ottobre 1936), e a comun politica risguardo a guæra civî in Spagna (1936-39), dove se mezuon pe a primma votta direttamente e forçe do fascismo e de l'antifascismo eüropeo. Da alloa a scena politica internaçionâ a fu dominâ da-e manifestaçioin violente da voentæ de potença germanega. Into março 1938 s'ebbe l'annescion tedesca de l'Aostria. L’accordio de Monnego do settembre 1938, ch'o l'aotorizzò a Germania a occupâ i Sudeti o sarvò provvisoiamente a paxe ma, doppo l'annescion di Sudeti, l'occupaçion tedesca de Boemmia e Moavia, co-a conseguente dissoluçion da Cecoslovacchia (15 março 1939), a reize ciæa a-a classe dirizente britannega l'imposcibilitæ da polittica de appeasement scin a alloa perseguia. O governo de Londra o l'approvò di ingenti stançiamenti pe e forçe armæ e a coscriçion obrigatoia. O 22 mazzo 1939 fu concluso a Berlin l'alliança italo-tedesca (notta ascì comme patto d'âçâ).
O patto de no aggrescion tedesco-sovietico (patto Ribbentrop-Molotov), sciglao o 23-24 agosto 1939, in vista de l'attacco a-a Polonia, o costituì l'antecedente immediao de l'attacco tedesco a-a Polonia e quindi da nœuva guæra mondiâ. O 1° settembre 1939 a Polonia a fu invasa; o 3 França e Gran Bretagna deciaron guæra a-o Reich. L’Italia scin da-o 1° settembre aveiva invece deciarao a "no belligerança", l'astenscion da-o conflito essendo imposta tanto da l'imprepaaçion militâ e morâ do paize, quanto da l'ostilitæ da coroña e de gran parte de mæxime sfee dirizzente fasciste.
O conflito in Œüropa: 1939-40[modìfica | modìfica wikitèsto]
Polonia e Finlandia[modìfica | modìfica wikitèsto]
Superioî in numero e provviste de mezi coraçæ e de l'appoggio de l'aviaçion, e forçe tedesche liquidon rapidamente a rescistença da Polonia, che o 15 de settembre a fu invasa da-e truppe sovietiche ascì. O 28 de settembre (Varsavia a l'ea cheita o giorno primma) a firma de un trattao fra Germania e URSS a definì i rispettivi possesci inta Polonia e e zone d'influença de doe potençe in Œüropa orientâ. Occupæ Lettonia, Estonia e Lituania, i Sovietichi attaccon a Finlandia (30 novembre), ch'a l'aveiva refiao de cescioin territoriæ e ch'a capitolò doppo una strennoa difeiza (março 1940).
Danemarca e Norveggia[modìfica | modìfica wikitèsto]
Respinta da Gran Bretagna e França un'offerta de paxe (6 ottobre 1939), a Germania a mesciò contra a Danemarca e a Norveggia (9-27 arvî 1940) pe procuâse una linnia de base pe circondâ a Gran Bretagna. A Danimarca, territorialmente contigua, a fu occupâ sença rescistença inte poche ôe; o rappido successo de l'attacco a-a Norveggia o fu dovúo a-a superioritæ aerria da Germania, ch'a ghe consentì o dominnio do Skagerrak e a sconseggiò l'Amiraliato de Londra da l'impegnâse a fondo inte una zona lontaña da-e proprie baze.
Paixi Basci, Belgio e França[modìfica | modìfica wikitèsto]
Con l'attacco contra l'Occidente, començao o 10 mazzo 1940, inti Paixi Basci i Tedeschi costrenzettan a-a capitolaçion l'eserçito olandeize in 5 giorni. O 13 de mazzo aveivan sfondao ogni difeisa fra Namur e Sedan. O comando françeize, percose a rottua in sce-a Mœusa a mezuava solo 50 km e a linnia Maginot a l'ea intatta, o pensò che foise suffixente concentrâ de truppe de riserva, a N e a S de colonne nemighe de sfondamento, pe tamponâ o versamento e pigiâ ciu tardi l'offensciva. Ma o no l'ea preparao a sostegnî una guæra manovrâ da-e gren unitæ coraçæ tedesche. De catastrofe in catastrofe (o Belgio o s'arreize o 28), a battaggia da Manega a se concluse, o 3 de zugno, co l'ariescia evacuaçion de truppe britanneghe da Dunkerque. O 5 de zugno, co-a battaggia de França començò l'urtima fase da campagna de l'Ovest: da-o 5 a l'11 de zugno, l'eserçito françeize o fu annintao e o 22 de zugno, a Rethondes, a França a firmò l'armistiçio co-a Germania, e o giorno doppo con l'Italia, intervegnua o 10 zugno.
Tra e conseguençe politiche do crollo françeize gh'è da includde o rafforçamento de l'asse co-a firma do Patto tripartio (27 settembre 1940) tra Germania, Italia e Giapon.
A battaggia aerrea d'Inghiltæra[modìfica | modìfica wikitèsto]
O successo radicâ e in mezua no prevista in sce-a França o poze a-o comando tedesco o problema de un grande sbarco in Gran Bretagna, che, guidâ aoa da W. Churchill, a l'aveiva respinto de nœuve proposte de paxe (19 luggio 1940). Hitler e o generâ A. Jodl, aotoî do cian d'invaxon, se propozan ançitutto a conquista da superioritæ æia in sce-a Manega, in moddo da interdî dieivemente i ægoe de quello mâ a-a Mariña britannega. Un masciscio attacco æio tedesco, attuao tra l'8 d'agosto e o 31 d'ottobre (ma scin a-o mazzo succescivo saieivan proseguii i bombardamenti notturni inte çittæ industriæ), o se concluze con l'insuccesso. L'aviaçion tedesca, pe a mancança de bombardê a grande aotonomia de xœuo, a se rivelò impotente a sottopoñe l'intrego territoio nemigo a di attacchi pesanti, prolongæ e precixi. I Ingreixi, superioî inte l'addestramento a-o xœuo strategico, se zovon ôtr'a ço do radar, ancon ignotto a-i Tedeschi. O fallimento da battaggia aerrea d'Inghiltæra o l'ebbe de conseguençe risolutive in sce l'exito da guæra, perché a Gran Bretagna a mantègne o controllo æio da Manega e a Germania a dovette renonçiâ a-o cian d'invaxon progettao.
L'intervento de l'Italia[modìfica | modìfica wikitèsto]
O 10 de zugno l'Italia a l'aveiva diciarao guæra a-a França e a-a Gran Bretagna, inte l'errâ convinçion che e sciorte do conflito foisan decize. E opiaçioin (battaggia de Alpi Occidentæ) contra a França, ormai desfæta, se desgugettan fra o 21 e o 23 de zugno e fun sospeize o 24 con l'armistizio de Villa Incisa.
Pe l'Italia inte un primmo periodo a guæra a l'ebbe comme tiatro escluxivo o Mediterrannio: e battagge de Punta Stilo (8-9 luggio 1940) e de Cappo Teüladda (27 novembre 1940) mostron l'inferioritæ strategica da Mariña italiaña pe a mancança de nave porta-aerrei; a scituaçion italiaña a s'aggravò urteriomente pe l'attacco aerreo de sorpreiza contra a flotta concentrâ a Taranto (11 novembre). Inta battaggia de Cappo Matapan (27-28 março 1941), l'uso notturno do radar da parte britannega o l'aviæ aggravao a sconfita da flotta italiaña, ch'a no l'aviæ ciu posciúo contrastâ a superioritæ nemiga.
A guæra in Affrica[modìfica | modìfica wikitèsto]
Inte l'Affrica Orientâ Italiaña l'intrâ de l'Italtia into conflito a portò l'Asse a contatto con l'Impeo britannego in Egitto, Sudan, Uganda, Kenya, Somalia, pe una frontea de circa 6000 km. Inte ciu lontañe regioin do so impeo d'Africa o stæto Maggiô britannego, pe guaagnâ tempo e pe risparmiâ energie e ommi, o l'abbandonò e zone ciu menaççæ da-a sciacante supeioitæ iniçiâ italiaña: coscì fu evacuao a Somalia britannega. A controffensciva a fu preparâ contemporaniamente in Affrica Orientâ e in Libbia: into primmo territoio, pe o netto squilibbrio de forçe opposte, doppo circa un anno e mezo de opiaçioin, a difeisa italiaña a no poette evitâ a vittoia britannega (6 arvî 1941, capitolaçion de Addis Abeba; 27 novembre 1941, cheita de Gondar, urtimo presciddio italian in Etiopia a depoñe i arme).
In Affrica settentrionâ, doppo l'occupaçion de Sciddi Barrani a œuvia de l'Eserçito italian comandao da R. Graziani (12 settembre 1940), i Ingreixi, a-o comando do generâ A.P. Wavell sferron un'offensciva (8 dexembre 1940-9 frevâ 1941) ch'a se spinse scin a Bengaxi, menaççando gravemente in Affrica l’Italia. L'intervento de rinforçi æii tedeschi e de un rezimento coraçao (Afrika Korps), a-o comando de E. Rommel o l'invertì i rapporti de forçe: fra o 28 março e o 29 arvî 1941, e forçe britanneghe, inte una scituaçion de netta inferioritæ (tanto ciu che o governo o l'aveiva disposto che una parte de l'armâ da Cirenaica a foise inviâ in Grecia), fun costreite a l'abbandon da Cirenaica. Restava in man britannega Tobruk, importante punto d'appoggio pe e futue opiaçioin, inutilmente ascidiâ da-e forçe de l'Asse.
O conflito into 1940-41[modìfica | modìfica wikitèsto]
E campagne de l'Asse in Grecia e inti Balchen[modìfica | modìfica wikitèsto]
A guæra d'aggrescion contra a Grecia intrapreiza da l'Italia o 28 ottobre 1940, doppo un'iniçiâ penetraçion into settô de l'Epio, pe l'incagnia rescistença grega a s'ea resciorta inte un sostançiâ fallimento, costrenzendo i armæ italiañe a retrocedde, subindo forte perdie, in poxiçion ciu vexiña a-i porti de sbarco. Pe rafforçâ a scituaçion de l'Asse inta region barcanega, compromissa da-i insuccesci da campagna italiaña in Grecia, Hitler o l'accentuò a prescion in sce-a Burgaja, che o 1° março 1941 a l'aderì a-o Tripartio; pe frontezzâ e conseguençe do corpo de stæto antinazista in Iugoslavia (27 março 1941), o 6 d'arvî començò a campagna pe l'occupaçion da Iugoslavia, che o 18 a fu costreita a l'armistiçio.
Intanto, i armæ tedesche provegninte da-a Burgaia occupâ intron in Traxa; a linnia Metaxàs (eretta inta zona de confin da Grecia co-a Bulgaja) a fu rapidamente agïâ e e masse coraçæ tedesche razonsan Salonicco dove, doppo o rembarco do corpo de spediçion britannego, o 23 d'arvî fu firmao l'armistiçio tra Grecia e potençe de l'Asse. Padroin de Salonicco, da valle do Vardar e da conca de Monastir, i Tedeschi occupon doppo una rapida campagna tutta a Grecia (3 mazzo 1941) e inte 24 giorni fu compia a conquista aerria de Cretta.
A primma campagna contra l'URSS[modìfica | modìfica wikitèsto]
Doppo o van tentativo de cegâ a Gran Bretagna e de persuadde a Spagna a-a collaboraçion militâ, Hitler, into timô de un intervento soviettico contra a Germania, o decise de invadde l'URSS, ch'a l'aveiva conquistao di territoi a O (zugno 1940, annescion di stæti balteghi, aquixiçion da-a Romania de Bessarabia e Bucovina settentrionâ). In gaa sotterrannia co-a diplomaçia sovietica, l'Asse o conseguì di decixivi succesci in Œüropa centro-orientâ: adexon (novembre 1940) a-o Tripartio de Ungaja e Romania (seguie da-a Burgaja); doppo l'occupaçion de Iugoslavia e Grecia, a Vienna o 23 arvî a diplomaçia italo-tedesca a sanciva a nascita do Nœuvo orde balcanego: condominio de l'Asse in sce-a Slovenia, assegnaçion da costa dalmata a l'Italia, ch'a l'ótegniva ascì o protettoato in sce-o ricostituio Monteneigro, di compensci territoriæ inta Iugoslavia a Ungaixi e Burgai (questi urtimi s'ingrandivan ascì a speize da Grecia).
Consolidâ a proprio favô a scituaçion strategica, a Germania a començò o 22 zugno 1941 e opiaçioin de guæra contra l'URSS. O cian d’attacco (opiaçion Barbarossa) o fu quello de totâ anientamento ideao da Hitler, portao a sottovalutâ a conscistença militâ do nemigo. A strategia de l'Armâ rossa, a-a quæ se dovette a sarveçça de l'URSS, a fu de impegnâ o nemigo quante ciu a longo poscibile, sarvo, a-o momento crittico, sottraise a-o combattimento fandose scuo do spaçio: fun interposte distançe sciña de 250 km, in moddo da esaorî e formaçioin motocoraçæ, che zonzeivan a-a fin da tappa prive de carburante; ôtr'a ço, percose çittæ e campagne vegnivan destrute segondo a tattega da "tæra bruxâ", i complesci coraçæ tedeschi arestavan fermi in atteiza di rifornimenti. Ascì pe o ritardo imposto a l'avançâ da-i complesci difenscivi da linnia Stalin, solo che o 10 novembre 1941 e forçe tedesche affronton o scistema difenscivo de Mosca: quande o 6 de dexembre, doppo di giorni de combattimenti sostegnui inte ciu avverse condiçioin de climma e de terren, o meccanismo da Wehrmacht concentrao contra Mosca o cessò de fonçionâ, i Sovietichi s'asbrion inta primma controffensciva d'uverno.
A diplomaçia alliâa[modìfica | modìfica wikitèsto]
Inte l'agosto 1941 se manifeston za i effetti politico-diplomatteghi da nœuva aggrescion tedesca: un accordio anglo-sovietico o portò a l'occupaçion comuña de l'Iran, indispensabile ponte de transcito pe i rifornimenti che da-a Gran Bretagna alimenton a rescistença sovietica.
Into frattempo, con l'applicaçion do Lease and Lend Act (11 março 1941), una poderosa corente de agiutti militæ a-e democraçie a s'ea messa in movimento da-i USA, dove o Congresso scin da-o 1937 o l'aveiva abbandonao a politica isoaçionistega dando iniçio a-o riarmo da naçion. O 14 agosto 1941 F.D. Roosevelt e Churchill s'incontron a Argentia (Tæranœuva) pe a compilaçion da Carta atlantega, ciæa manifestaçion do propoxito statunitense de parteçipâ direttamente a-a guæra.
L'attacco giapponeize[modìfica | modìfica wikitèsto]
Contra i USA o 27 settembre 1940, a l'undeman da sconfita françeize, o Giapon o l'aveiva aderio a-o Patto tripartio ch'o-o ligava a Germania e Italia co-o scopo ch'o servisse a-i so propoxiti de penetraçion inte l'Axia orientâ. In effetti, l'attezamento de sostançiâ conlaboaçion imposto a-o goerno françeize da-a Germania o consentì a-o Giappon de sottomette gradualmente into 1940-41 tutta l'Indociña françeize. Otr'a êse fonte preçiosa de mateie primme, o possesso do Sud-Est axiatego o doveiva servî pe rescinde ogni contatto di USA co-a Ciña e l’intrega Axia orientâ, scin a Scingapô; una votta sconfita a Ciña con l'occupaçion de vie de rifornimento statunieize in Birmania, i Stati Unii saieivan stæti infin costreiti a riconosce a preminença do Giappon inte l'Estremmo Oriente. I strepitoxi ma inluzói succesci riportæ da-i Tedeschi inta campagna de Ruscia de l'estæ-aotunno 1941 aveivan convinto i circoli militæ niponneghi che a rescistença sovietica a stesse pe crollâ e che foise zonto pe o Giappon o momento d'inseise into conflito in atto in Occidente. Mentre ch'ea in corso de trattative diplomateghe con Washington, o 7 dexembre 1941 (un'ôa primma che avesse lœugo a-a Casa Gianca l'odiença recesta da-a rappresentança diplomatica giaponeize) o governo do generâ H. Tojo, mediante l'attacco de Pearl Harbor o dette repentiñamente iniççio, a-a guæra co-i USA (Italia e Germania intrian in guæra contra i Stati Unii l'11 dexembre). O 10 dexembre, 2 unitæ britanneghe a grande raggio d’açion, a Repulse, e a Prince of Wales, fun affondæ into Paxiffego. Inte 4 meixi, o Giappon o l'attuò a parte ciu importante do programma iniçiâ de espanscion territoriâ in Axia: a Thailandia invaza a se alliò co-o Giappon (21 dexembre), che da quello territoio o scadenò l'offensciva contra a Malaysia e Scingapô; Hong Kong o caze' a dexembre, a zenâ fun invase Birmania, Indie Orientæ Olandeixi, Nœuva Guinea, Salomon e Feipiñe.
A conferença de Washington[modìfica | modìfica wikitèsto]
Churchill e Roosevelt inta primma conferença de Washington (22 dexembre 1941-14 zenâ 1942) decidettan de concentrâ o sforço prinçipâ de guæra contra a Germania, a-o fin d'impedî l'attuaçion do so cian de controllo de tutto o potençiâ economico eüropeo mediante o sciaccamento de l'URSS e de restâ provizoiamente in sce-a difensciva into Paxiffego. Arestæ con poche coraçæ a dispoxiçion doppo Pearl Harbor, i USA costruin a ritmo accelerao e portaerrei, pe adeguâse a-e nœuve exigençe da tattica æronavâ. S'aseguon in tâ moddo o successo contra i Giapponeixi inte battagge do Mâ di Coali (7-8 mazzo 1942) e de Midway (4-6 zugno 1942), che sventon a menaçça diretta verso l'Aostrallia.
I opiaçioin belliche into 1942-43[modìfica | modìfica wikitèsto]
A bataggia de Stalingraddo[modìfica | modìfica wikitèsto]
Inta posa invernâ, i Sovietichi aveivan riorganizzao i corpi coraçæ e sorvetutto rafforçao potentemente l'artigiaja anticaro, mentre e fornitue di Anglo-americhen seguivan una curva ascendente. In campo tedesco o sforço o vègne a gravitâ squæxi solo che in sce-o gruppo sud che, a-o comando de F. von Bock, o l'aviæ dovúo destruzze i armæ sovietiche distribuie fra o Mâ d'Azov e a region de Kursk, sfondâ tra Voronež e Šachty, in sce-o vertixe de l'ansa do Don (de fronte a Stalingraddo), quindi, con un movimento de converscion, marciâ verso Mosca da tergo. O cian difenscivo sovietico o consciderava obiettivo fondamentâ o mantegnimento do settô de Voronež, pe evitâ l'ingugimento diretto de Mosca da Est. I succesci conseguii a luggio e inta primma decade d'agosto contra o nemigo in rotta ch'o l'abbandonava, deximao, di immensci teritoi, condussan l'âto comando tedesco a-a decixon de sottrae a l'armâ coraçâ de von Bock, diretta verso Stalingraddo, un bon terço di effettivi, pe asbrialo a-a conquista di petrolli do Caocaso. Coscì a Wehrmacht a s'atrovò a perseguî scimurtaniamente doi obiettivi separæ l'un da l'âtro da de distançe enorme inte quæ a mancança de vie de comunicaçion a rendeiva imposcibili i scangi di ommi e di mezi. L'attacco sovietico, nòtto co-o nomme de Operaçion Uran e lanciao o 19 novembre, aveiva imprexonao a VI armâ tedesca into settô de Stalingraddo, tra o Don e o Vorga. A controffensciva sovietica d'inverno, sviluppaase da-o 10 zenâ 1943, a recacciò i Tedeschi (março 1943), in sce-o medio Donez. L'exito da battaggia de Stalingraddo a segnò a fin de l'impulso offenscivo tedesco e dette avío a-a guæra de esaorimento, a tutto vantaggio da coaliçion anglo-russo-statunieize.
A-a campagna de Ruscia piggiò parte di unitæ italiañe: o Corpo de Spediçion Italian in Ruscia (CSIR), a-o comando do generâ G. Messe (luggio 1941-aotunno 1942), o fu succescivamente integrao con di âtre unitæ scin a razonze l'entitæ de una armâ (VIII armâ ò ARMIR, Armâ Italiaña de Ruscia), a-o comando do generâ I. Gariboldi. O combatté, inte de drammatiche condiçioin de inadeguateçça de mezi, a battaggia difensciva do Don.
A campagna d'Affrica, 1941-43[modìfica | modìfica wikitèsto]
O generâ britannego C. Auchinleck, disponendo de truppe do Commonwealth doppo a capitolaçion de l'Africa Orientâ Italiaña e dœuviando i primmi mezi fornii in grande mezua da-i Stati Unii, o scadenò un'offensciva (11 novembre 1941-11 zenâ 1942) co-a quæ o l'ariescì a rioccupâ tutta a Cirenaica. O grosso de forçe mobili de l'Asse o l'aveiva però posciúo mettise in sarvo, e pochi giorni doppo o comando de l'Asse, riçevui di noteivi rinforçi, o sferrò a terça offensciva (21 zenâ-10 frevâ 1942), ch'a sorpreize i Ingreixi esaorii e i costrinse a retiâse da-a Cirenaica, a ecceçion do porto de Tobruk.
Inta quarta e urtima offensciva de l'Asse (27 mazzo-30 zugno 1942), occupâ Tobruk (21 zugno) e cheita Marsa Matruh, i Ingreixi fun inseguii sciña a l'istmo de el-'Alamèin, dove o 30 e forçe italo-tedesche s'atteston. O nœuvo comandante ingleize, B.L. Montgomery, o 23 d'ottobre o sferrò a terça offensciva britannega, travozendo o 3 novembre o diaframma difenscivo de el-'Alamèin. L'Asse o perdette l'iniçiativa de opiaçioin; i alliæ l'8 novembre sbarcon in Argeria e in Marocco, portandose into frevâ 1943 a-i margini da Tunixia, dove a Mareth e Akarit i Italien se difeizan validamente contra l'VIII armâ britannega. O 17 arvî-13 mazzo, i Angloamerichen sferron l'offensciva finâ, ch'a l' eliminò e forçe de l'Asse in Africa. L'11 mazzo, o generâ H.-J. von Arnim o firmò a reiza di Tedeschi, o 13 de mazzo s'arreise i Italien ascì.
A-o sbarco angloamerican in Marocco e Argeria, feççe seguito a costituçion do comitáto françeize de libiaçion, capezao da-o generâ C. De Gaulle. Ebban alloa avío in França e in tutti i paixi occupæ da-i Tedeschi (ma ascì in Italia) e açioin da rescistença: sciopperi, sabotaggi e a guerriggia di partixen.
A battaggia de l'Atlantego[modìfica | modìfica wikitèsto]
Da-o prinçippio do conflito scin a-o mazzo 1945, ebbe lœugo inte l'Atlantego o confronto tra i alliæ e e forçe de l'Asse pe o controllo de rotte de navegaçion dœuviæ da-i primmi pe i rifornimenti di armamenti e mateie primme. A-o prinçippio da guæra o naviggio de superfiçie pesante franco-britannego o l'ea enormemente supeiô a quello tedesco. A guæra de corsa a scentò doppo l'eliminaçion da coraçâ tedesca Graf von Spee inti ægoe do Río de la Plata (17 dexembre 1939) e i sottomarin, comme za inta primma guæra, vègnan a costituî o nerbo da flotta navâ tedesca. A lotta contra i U-Boot a se feççe pe i alliæ progrescivamente ciu fadigosa: l'armiagio K. Doenitz into 1940 o l'aveiva costituio a Lorient, in Bretagna, un comando centrâ, che in sce-a base di dæti informativi recugeiti da l'aviaçion o l'impartiva i ordini a-i sottomæn pe guidâli, durante a nœutte, a-a preiza de contatto. I Ingreixi provviddan a-a difeiza munindo de re' paascilui e nave destinæ a occupâ e poxiçioin esterne di convolli, con de nœuve fregatte a grande aotonomia, co-o scistema de rifornî in mâ o naviggio de scorta meno effixente, accrescendone l'aotonomia, con l'impiego de aerrei de ciu grande raggio e, sorvetutto, a traverso a realizzaçion progresciva de nave portaerrei de scorta. A battaggia a conobbe de faze alterne, ma inte l'arvî-mazzo 1943, l'introduçion, pe a localizzaçion di sottomarin, de nœuvi appægi (radar e sonar), a misse in crixi a guæra tedesca a-i convolli di alliæ, e solo in parte i Tedeschi poettan, verso a fin do 1944, repigiâ o so cian de guæra a-i convolli applicando a-i U-Boote di nœuvi dispoxitivi (Schnorchel) che consentivan una prolongâ immerscion, a-o repao da l'offensciva æro-navâ avversaia.
A campagna d'Italia 1943-44[modìfica | modìfica wikitèsto]
A-a conferença alliâ de Casablanca (14-24 zenâ 1943) fu deciso l'avertua do segondo fronte e ghe prevarse a texi do sbarco in Siçilia e de l'invaxon de l'Italia. Inta nœutte tra o 9 e o 10 luggio 1943, fu sferrao l'attacco anfibbio contra l'isoa, ch'a caze' o 17 d'agosto. A-a cheita do fascismo (25 luggio 1943) seguì e trattative do nœuvo governo Badoglio co-i alliæ, che porton o 3 de settembre, co-a firma de l'armistiçio de Cascibbile, a-a reiza incondiçionâ. L'8 de setembre, con l'annonçio de l'armistiçio, e forçe tedesche occupon a penisoa e frontezzon o sbarco effettuao o mæximo giorno da-i alliæ a Salerno. Co-a disgregaçion de superstite forçe armæ italiañe, començò l'occupaçion tedesca da capitâ, abbandonâ da-o re e da-o governo che a Brindixi pigion contatto co-i alliæ, a scianco di quæ, o 13 d'ottobre, l'Italia a l'intrò in guæra contra a Germania, mentre a Salò se formava sotta o controllo tedesco o governo da Repubbrica Sociâ Italiaña goidòu da-o capo do fascismo Benito Mussolini.
Aretiæse a N de Nappoli, insorta o 27 de settembre, mentre e forçe statunieize sbarcavan a Ançio (22 zenâ 1944), i Tedeschi oppozan una tenaxe rescistença in sce-a linnia Gustav, ch'a vègne infin stoccâ co-in attacco a Cascin (11-19 mazzo 1944); seguì l'avançâ alliâ verso Romma, liberâ o 4 de zugno. E forçe tedesche, abbandonâ l'Italia centrâ, s'atteston in sce-a linnia Gotica longo l'Appennin tosco-emilian: o fronte apeninnego o crollò doppo una nœuva offensciva alliâ e l'eserçito tedesco, tra o 9 e o 24 arvî, o fu dexintegrao.
O sbarco in Normandia e o doggio fronte[modìfica | modìfica wikitèsto]
O fronte occidentâ[modìfica | modìfica wikitèsto]
O segondo fronte, recesto da-i Sovietichi pe alleggerî a prescion tedesca, o fu averto co-o sbarco in Normandia (opiaçion Overlord), mentre o comando tedesco o l'aveiva concentrao i so sforçi difenscivi in sce-o Passo de Calais, cappolinia do scurçaiœu pe a Ruhr. O Westwall o fu rinforçao inte l'inverno 1943-44, doppo a nomina de Rommel a ispettô do Vallo Atlantego. O sbarco o l'ebbe lœugo o 6 de zugno tra a penisoa do Cotentin e e ciazze do Calvados. E forçe alliæ, a-o comando de D.D. Eisenhower, ean preponderante a tæra e in sce-o mâ; a mæxima aviaçion tedesca a poeiva consciderâse finia (into giorno decixivo do sbarco, a Luftwaffe a l'effettuò 70 sciortie contra e 10.585 di avversai). Concluzase a battaggia de ciazze co-a rottua de Avranches do 1° d'agosto, i Tedeschi, pe evitâ l'açerciamento evacuon rapidamente a França sciña a-a Mœusa. O sbarco in Provença (opiaçion Anvil), do 15 d'agosto, o l'accelleró a marcia alliâ verso E e o l'apportò forçe nœuve pe i eventi succescivi. O 19 agosto insorse contra i Tedeschi Pariggi, dove C. De Gaulle o zonse o 25 succescivo. A battaggia de riconquista da França a l'ea terminâ e stava pe començâ a conquista da Germania.
O fronte orientâ[modìfica | modìfica wikitèsto]
Co-a terça campagna invernâ do 1943-44 e co-a quarta campagna estiva do 1944, i Sovietichi, a superioritæ di quæ in sce-i Tedeschi a l'ea ormai noteive in ommi e in armamenti, s'inverson in sce l'Œüropa orientâ, portandose contemporaniamente in sce-a Vistola, inti Balchen e in Ungaja, scin a Budapest.
A fin da guæra[modìfica | modìfica wikitèsto]
Œüropa[modìfica | modìfica wikitèsto]
O fallimento de l'offensciva lanciâ a dexembre inte l'âtocian de Ardenne o l'aggravò a situaçion tedesca, reiza da pœu despiâ da-o scadenamento de l'offensciva sovietica da Vistola (zenâ 1945), ch'a costrinse i Tedeschi a recegâ in sce l'Oder, urtima linia de rescistença in sce-o fronte orientâ a proteçion de Berlin.
In sce-o fronte occidentâ, o 10 março 1945 i alliæ stabilin una primma testa de ponte in sce-a drita do Ren e o 23, mentre l'URSS a començava a battaggia de Vienna, pilastro da difeisa tedesca a sud-est, començon con un lanço de paacheitisti a gigantesca opiaçion finâ de l'otra Ren. Cheita Vienna o 13 arvî, o 16 i Sovietichi començon a battaggia de Berlin, preiza o 2 de mazzo, doppo o suicidio de Hitler (30 arvî). O 7 de mazzo, a Reims, fu firmao a reiza sença condiçioin da Germania a-i Anglo-americhen; o giorno succescivo, a Berlin, quella a-i Sovietichi.
Estremmo Oriente[modìfica | modìfica wikitèsto]
L'offensciva alliâ into 1943 e l'avançâ statunitense into corso do 1944 aveivan determinao una nœuva situaçion int'o scacchê bellico do Paxiffego. A conquista de Feipiñe a l'arvì a via a l'invaxon do mæximo Giapon: occupao Iwo Jima (frevâ 1945) a março i Statunitensci sbarcon inte Isoe Okinawa. O scontro, aeronavâ e terrestre, o se protrasse scin a zugno, quande l'isoa a caze', mentre i alliæ liberavan squæxi tutta a Birmania e aquixivan o dominio assolúo do çê in Ciña. Nonostante a squæxi totâ destruçion de risorse belliche, o Giappon o rescistette, capitolando solo doppo l'esploxon, aotorizzâ da-o prescidente statunitense H. Truman, da bomba atommica in sce-e çittæ de Hiroshima (6 agosto) e Nagasaki (9 agosto; int'o mæximo giorno l'URSS a l'arvì e ostilitæ contra o Giappon). A reiza a fu firmâ o 15 d'agosto.
I trattæ de paxe[modìfica | modìfica wikitèsto]
I problemi da paxe ean stæti affrontæ da USA, URSS e Gran Bretagna za into corso do conflito inte conferençe de Teheran (28 novembre-1° dexembre 1943) e Jalta (4-12 frevâ 1945) co-a comuña enonçiaçion de di prinçipi ideæ e politeghi e pe a definiçion, precizâ a Jalta, de rispettive sfee d'influença into mondo. Inta conferença de San Francisco (25 arvî-15 zugno 1945) fu stabilii i statuti da futua organizzaçion societaia internaçionâ, e Naçioin Unie. I ministri di Esteri de URSS, USA, Gran Bretagna e França elaboron i trattæ de paxe inte l'arvî-luggio 1946.
A Parigi fu sottoscrito (10 frevâ 1947) quelli riguardanti a Finlandia, a Romania, a Bulgaia, l'Italia e l'Ungaia. I trattæ imponeivan de sançioin economiche (riparaçioin) e giuridiche (puniçioin di criminæ de guæra; impegno de istituî e libertæ democrateghe), mezue de disarmo, e vaste diminuçioin de territoio metropolitan e coloniâ (pe queste urtime s'amie a stoia di scingoli stæti). I contrasti politeghi deliniæse into doppoguæra fra i alliæ impedin a definiçion do trattao de paxe co-a Germania.
A quello co-o Giappon, sottoscrito o 7 settembre 1951 a San Francisco da 48 stæti membri de Naçioin Unie, no aderì l'URSS, che into 1956 a concluse co-o Giappon un trattao bilaterâ.
O trattao de paxe con l'Aostria o fu concluso a Vienna o 15 mazzo 1955.
Carattere e conseguençe da guæra[modìfica | modìfica wikitèsto]
I elementi essençiæ che contradistinguan a segonda g. son connesci inançitutto a-o carattere ideologico e totâ do conflito. Into conflito i alliançe naçionæ acaton un carattere de çernia politica, civî, etica; ôtr'a ço, no solo o s'esteize a-i 5 continenti ma o penetrò profondamente inta popolaçion civî, coingugendoa segge attraverso e deportaçioin, i bombardamenti de çittæ, i sterminni, segge attraverso e formaçioin combattenti voentaie civî.
In sce-o terren streitamente militâ, i protagonisti fun o caro armao, ch'o liquidò a guæra de trincea e o restituì o primato a l'attacco, e l'aerreo da bombardamento, l'uso estenscivo do quæ o fu fonçionâ tanto a-a destruçion di obiettivi militæ quanto a-a demoralizzaçion de popolaçioin e a-o scompaginamento da vitta civî; so estremmo sviluppo o s'ebbe con l'impiego di miscili (V1 e V2 tedesche inta battaggia d'Inghiltæra) e, tanto ciu, con l'uso de l'arma nucleâ (conseguia attraverso un'affannosa competiçion scientiffega tra Statunieixi e Tedeschi) ch'a pose fin a-o conflito arvindo l'era atomica. Inallumieivi fun i sviluppi de l'industria bellica e applicâ; inte tutti i paixi belligeranti o sforço produttivo o fu strenno e guaagnante risurtò a coaliçion ciu forte in sce-o cian economico.
A pratica de l'anientamento do nemigo a l'appâ centrâ into complesso do conflito. O regimme naçionalsocialista tedesco o l'applicò innançitutto a l'interno ancon in periodo de paxe, inandiando o pianificao sterminnio de minorançe raçiæ e politiche. No meno sanguinenta fu a risposta alliâ (pres., co-o bombardamento de Dresda e quelli de Hiroshima e Nagasaki), sciben che priva de motivaçioin ideologiche che caratterizzavan l'aggrescivitæ di primmi. A-a fin do conflito fu calcolao ciu che 50 mioin de morti (30 inta sola Œüropa), oltre 2/3 di quæ civî. A risposta internaçionâ a-o disegno naçionalsocialista a divègne efficaxe quande una larga alliança a contrapoze a l'espanscionismo de l'Asse una coordinâ força de contegnimento e contrattacco; a questa força dette un apporto a rescistença, saiv'a dî i movimenti de liberaçion de naçioin occupæ da l'Asse ò de l'Asse mæximo, e ço o contribuì a deliniâ o carattere sovranaçionâ e etico, oltre che ideologico, da guæra.
E conseguençe politiche da segonda g. s'inseiscian inte questo quaddro. I Stati Unii d'America ean sciortii definitivamente da-o tradiçionâ isoaçionismo, sopportando una parte sostançiosa do sforço bellico, e aveivan contribuiio in moddo decixivo a-a vittoia alliâ, aseguandose pe l'avegnî un rollo preminente inta politica mondiâ. Pe di âtri versci, l'URSS a l'emerzette da-o conflito stremâ ma co-in enorme prestigio pe avei bloccao in direçion orientâ l'espanscion tedesca. Inte una scituaçion inta quæ i âtre potençe vinçitrixe ascì ean affrite da di giganteschi problemi de ricostruçion, fu in gio a-i doi grandi stæti che se riorganizzò a vitta politica mondiâ (in sce-o terren internaçionâ, into 1945 nasceiva l'Organizzaçion de Naçioin Unie, ch'a l'assegnava un rollo preponderante a 5 potençe vinçitrixe: USA, URSS, Ciña, Gran Bretagna, França). Into contempo, l'alliança do periodo bellico a se trasformò rapidamente in rivalitæ portando a una divixon de l'Œüropa e do mondo inte sfee d'influença; questo nœuvo equilibbrio bipolâ (costituiose inti anni 1945-49) o l'aviæ contraddistinto a politica mondiâ scin a-a disgregaçion do blocco sovietico (1989). Inte questo senso, a reünificaçion tedesca (1990) a l'ha costituio de fæto a soluçion da prinçipâ de pendençe politico-territoriæ arestae averte doppo o conflito.
Atri progetti[modìfica | modìfica wikitèsto]
- Wikimedia Commons a contêgne di files in sce Segonda Guæra Mondiâ


text:
Franz Schubert
Franz Peter Schubert (Vienna, 31 Zenâ 1797 - Vienna, 19 Novembre 1828; mòrto a 31 anni).
Vìtta[modìfica | modìfica wikitèsto]
Composcitô e pianista oustriaco, ûn di sûccessoî do Romanticiximo mûxicâ inissiòu da Ludwig van Beethoven. O l'ha stæto 'n gran composcitô de lieder (brani cûrti pe voxe e pianoforte), e de mûxica da cámmia.
File murtimediæ[modìfica | modìfica wikitèsto]
Atri progètti[modìfica | modìfica wikitèsto]
- Wikimedia Commons a contêgne di files in sce Franz Schubert


text:
Tegucigalpa
Tegucigalpa (prononçia: Teguçigàlpa) a l'è a capitâ e çittæ ciû grande da Repûbbrica de l'Honduras, in America Çentrâ.
A s'attrêuva sott'a-o monte El Picacho (1.240 m.), in scio sciûmme Grande ò Choluteca, a çirca 990 metri in scio livello do mâ.
O se stima c'a sêu popolassion a l'è de 1.157.509 abitanti (censimento do 2013).
E attivitæ indûstriâli ciû svilûppæ inte 'sta çittæ son o commerçio, a constrûssiôn, i serviçi, i tesciûi, o sûccou e o tabacco.
Âtri progètti[modìfica | modìfica wikitèsto]
- Wikimedia Commons a contêgne di files in sce Tegucigalpa


text:
Pê I de Ruscia
Pê I o Grande (ruscio Pëtr Alekseevič Velikij) impiao de Ruscia (Mosca 1672 - Peoburgo 1725).
Vìtta[modìfica | modìfica wikitèsto]
Figgio do zar Alescio Michajlovič e da so segonda moggê Natalia Kirillovna Naryškiña, o regnò da-o 1682 insemme a-o fræ Ivan, debole e mangragnao, sotto a rezença da zariña Sofia. Missa da parte quest'urtima (1689), pe atri dex'anni o Peo o lasciò a direçion da politica moscovita a-i boiæ da famiggia Naryškin.
A so pascion pe-i eserciççi militæ, e construçioin navæ e a navegaçion, l'immensa sæ de imprende e a decisa volontæ de fâ progredî a Ruscia segondo o modello de l'Ocidente, o sponcion a varcâ (1697), co-o nomme de Peo Michajlov, i confin da patria pe 'n longo viægio de studdio e d'agiornamento. Da-i cantê d'Olanda o passò in Inghiltæra, dov'o seguì un corso de construçion navâ; o se recò quindi in Pruscia, in Boemmia e a Vienna.
O l'ea a prœuvo a andâ a Veneçia quande 'na rivotta di strel′cy o reciammò precipitosamente a Mosca, dove de çentanæa d'apiccaxoin (sett.-ott. 1698) segnon o prinçippio do so duo regimme aotocratico.
O sforço espanscivo, in sce-o Baltico e in sce-o Mâ Neigro e verso i Balchen, e l'œuvia riformatrixe do Peo constitoiscian i aspetti conzonti de 'n unico sforço, diretto a mette a Ruscia in condiçion de reze a 'n confronto armao co-e possançe de l'Ocidente, quelle ciu progredie ascì. Piggiâ Azov (1696), o possesso da quæ o fu confermao co-a paxe de Costantinopoli (1700), o Peo, seguindo quella politica "pendolâ" ch'a divegniâ una costante inta stoia russa, o se voze' a-o Baltico, e (1700-09) o l'ariescì a batte a Sveçia, ocupando a Livonia, l'Estonia e quindi e prinçipæ çittæ da Carelia. Doppo o se giò contro a Turchia e, attoando pe-a primma votta inta stoia ruscia un conligamento co-i crestien ortodosci di Balchen, o mostrò de voeighe contende l'ereditæ bizantiña. A guæra do Prut a finì inte 'n desastro e co-a paxe omonima (1711) o Peo o perse Azov e o s'impegnò a restituî l'indipendença a-i Cosacchi.
Aliao co-a Danimarca, a Polonia, a Sassonia, a Pruscia e l'Hannover, o continuò a guæra contro a Sveçia, cegandola (1721) a-a paxe de Nystad, e ótegnindo o riconoscimento di possesci balteghi za conquistæ. Contemporaniamente (1723), doppo una guæra contro a Perscia, o l'ocupava e rive ocidentæ do Mâ Caspio.
Questo complesso sforço, ch'o conduxeiva a Ruscia a arvîse ampiamente in sce-o Baltico, e in parte in sce-o Mâ Neigro, inandiando i conligamenti co-i Slavi e i ortodosci di Balchen, o rapresenta o prinçippio da sucesciva tradiçionâ politica ruscia. Questo pœu êse consciderao, e tâ o l'ea in parte a-i œuggi do Peo, comme-o primmo banco de prœuva de radicæ riforme co-e quæ l'imperatô o vosse dâ a-o paise un aspeto moderno, ocidentâ, rompindo con de tradiçioin e di abitudine vege de secoli. E so primme cue fun pe l'esercito, che-o Peo o portò, con regolâ reclutamento, a 126 rezimenti de varie arme, creando da pœu 'na flotta ch'a-a so morte a contava, a parte i barchi minoî, 48 nave de linia.
Questo enorme sforço d'organizzaçion militâ o fu acompagnao, pe de exigençe de finançiamento ascì, da 'na completa riforma aministrativa, centrâ e locâ, distribuindo i fonçionai (valutæ pe-o so meito e no pe-a so nobiltæ) insce 14 graddi.
Abolio o patriarcato (1721), o feççe dipende a Gexa da-o Santo Scinodo, emanaçion diretta do sovran.
O l'organizzò di ofixiñe e fabbriche, specialmente d'arme e tescile, e sorvetutto de scœue d'ogni genere, a-e quæ o ciammò i zoeni de tutti i ceti, inviæ a instruise a l'estero pe êse doppo assonti a serviçio do stato; o l'inandiò a pubbricaçion da primma gazzetta ruscia, Vedomosti (Mosca, da pœu Peoburgo, 1703-27), da lê curâ personalmente.
Risurtao de questo spesso caotico susseguise de riforme, compie servindose de metodi aotocratichi e militareschi, a fu a formaçion de 'na classe intellettoâ e dirizente pe-i bezœugni e i exigençe de 'n stato mercantilista.
Into complesso l'œuvia do Peo a l'è stæta pe-a Ruscia un sforço gigantesco pe mettise a-o pâo de 'n Ocidente consciderao, inta sostança, comme 'n nemigo da-o quæ difendise.
O Peo o moì sença avei indicao un sucessô; so figgio Alescio (avuo da-a primma moggê Eudocia Lopuchina) o l'ea morto into 1718, foscia pe-e tortue subie durante un processo intentaoghe da-o poæ, ch'o l'aveiva constreito a renonçiâ a-i so driti a-o trono: a caosa de l'educaçion riçevua e do so spiito tradiçionalista, l'Alescio o l'aparse a-o poæ (ch'o l'aveiva inutilmente tentao de trâlo da-a so parte) quæxi l'incarnaçion do vegio mondo ruscio da lê combattúo.
Atri progetti[modìfica | modìfica wikitèsto]
- Wikimedia Commons a contêgne di files in sce Pê I de Ruscia


text:
Categorîa:E trezze colonie
E trezze colonie ean colonie britanneghe de l'America do Nòrd fondæ tra o 1607 (Virginnia a o 1732 (Georgia). E trezze colonie han formoö un congresso, se son rebellæ contro o Regno Unïo in to 1775 e han proclamoö l'indipendença di Stati Unïi d'America o 4 Luggio 1776.
E trezze colonieModìfica
- Noeuva Inghiltæra:
- Provinsa do Noeuvo Hampshire
- Provinsa da Baia de Massachusetts, pòi Massachusetts e Maine
- Colonia de l'isoa de Rhode e Ciantaxon de Providence, pòi Isoa de Rhode
- Colonia do Connecticut, pòi Connecticut.
- Colonie çentræ:
- Provinsa da Noeuva York, pòi Noeuva York e Vermont1
- Provinsa Noeuvo Jersey, pòi Noeuvo Jersey
- Provinsa da Pennsylvannia, pòi Pennsylvannia
- Colonia do Delaware (primma do 1776, e Basse Contee do Delaware), pòi Delaware
- Colonie meridionæ:
- Provinsa do Maryland, pòi Maryland
- Colonia e Dominio da Virginnia, pòi Virginnia, Kentucky e Virginnia Oçidentâ
- Provinsa da Carolinn-a do Nòrd, pòi Carolinn-a do Nòrd e Tennessee
- Provinsa da Carolinn-a do Sud, pòi Carolinn-a do Sud
- Provinsa da Georgia, pòi Georgia
- O Stato attuâ do Vermont o l'è stæto disputoö tra e colonie do Nuoeuvo York e do Noeuvo Hampshire. Da o 1777 a o 1791, o l'è stæto de facto unna repubbrica indipendente.
Sotocategorîe
Quésta categorîa a contêgne e 2 sotocategorîe indicæ chi de sótta, pe 'n totâle de 2.
Pàgine inta categorîa "E trezze colonie"
Quésta categorîa a contêgne e 12 pàgine indicæ chi de sótta, in sce 'n totâle de 12.


text:
Annô lüxe
L'annô lüxe (al) o l' è unn' unitæ de mezüa da lunghessa, definia come a distansa percôrsa dä radiasiôn elettromagnetica, e dônca anche dä lüxe, in t'ô vöô in te l' intervallo de un anno sciderale.
L' annô lüxe o l' è comunemente dövioô in astronomia pe esprimme e distanse da a Tæra a i oggetti celesti föa dô Scistema Sôlare, o e distanse fra i mæximi oggetti, cioè pe distanse in sce scala galattica. Un' atra unitæ dô stessô ôrdine de grandessa spesso döviä dai astronomi a l 'è ô parsec, che ô corrisponde a circa 3,26 anni lüxe. A definisiôn de annô lüxe dæta dall' Uniôn Astronomica Internasiônale a l' è: "A distansa che un fotôn ô percôrre in t'ô spaziô vöô in assensa de campô gravitaçiônale o de campô magneticô in te un annô giulianô".[1] L'annô giuliano ô l' ha unna durata de 365,25 giôrni, mediamente de 86 400 segôndi ognidün (ä giôrnä de ancö, viamenti, de quarche milleximô de segôndô ciù lunghi), pari in totale a 31 557 600 segôndi .[2] Sciccôme a velôcitæ da lüxe in tô vöô (c) a l' è pari a 299 792,458 chilometri aô segôndô (km/s),[3] un annô lüxe ô corrispônde a 9 461 biliôin de chilometri:
cômme a dï circa 9 461 miliardi de chilometri o circa 63 241 votte a distanza fra a Tæra e ô Sô (nota comme Unitæ Astronomica). L' annô lüxe ô l' è quindi unna distansa enôrme in sce scala umana.
Atre unitæ de mezüa de lunghessa accomunæ con l' annô lüxe sôn ô menütô lüxe, ô segôndô lüxe, e côscì via; se ottegnen cônsciderandô a distansa percôrsa dä lüxe in te unna çerta unitæ de tempô.
Aô contraiô, va cônscideroô che l'annô lüxe ô no l' è un'unitæ de mezüa dô tempô (né tantô menô da "quantitæ" de lüxe), pe quantô segge côrrettô dï che l'osservaçiôn diretta de un corpô celeste distante un çertô nümerô de anni lüxe ô ne môstra quellô corpô celeste comme ô l' ea ô stessô nümerô de anni fa e no in tô mômentô da sö osservasiön.
Esempi[modìfica | modìfica wikitèsto]
- A lüxe a l'impiega circa 1,28 segôndi pe compï a distansa che a separa a Tæra dä Lünna.
- In te unna scä de grandessa in ta quale a Tæra a l' avesse un diametrô de 1 cm, un annô lüxe o corrispôndieiva a unna distansa de 7 423,80 chilometri.
- A lüxe a l' impiega circa 8,33 menüti (8 min 19,8 s) per viaggiä daô Sô ä Tæra.
- Un'ôa lüxe a corrispônde a circa 1,08 miliardi de chilometri (circa a distansa tra ô Sô e Satürnô).
- Plutôn o l'è a circa 39 Unitæ Astronomiche dä Tæra, che côrrispônden a circa 5,24 ôe lüxe dä Tæra.
- A stella ciü vixinna ä Tæra (föa che ô Sô), Proxima Centauri, a dista 4,23 anni lüxe dä Tæra, che sôn circa 40.020,030 miliardi di km.
- Ô discô da nostra galassia, a Via Lattea, ô l'ha un diametrô de circa 100 000 anni lüxe.
- A galassia ciü vixinna, fra quelle de grandi dimensciôin[4], a galassia de Andromeda, a se tröva a unna distansa de 2 miliôin de anni lüxe circa.
- Ô quasar ciü vixin ä Tæra ( sigloô 3C 273 ) ô se tröva a circa 3 miliardi de anni lüxe.
- Ä velocitæ attuale de circa 61.000km/h a sônda Voyager I lanciä in tô 1977, a percôrriä a distansa de 1 annô lüxe in circa 17.700 anni.
- Se calcôla che ô Big Bang ô segge avvegnüô 13 820 000 000 de anni fa circa, e de cônseguensa l'Universo osservabile o l'ha un raggiô de 13 820 000 000 anni lüxe circa[5].
- Un annô lüxe o côrrispônde precisamente a 9.460.730.472.580.800 metri.
Note[modìfica | modìfica wikitèsto]
- ↑ http://www.iau.org/public_press/themes/measuring/ The IAU and astronomical units, editore: International Astronomical Union;
- ↑ IAU Recommendations concerning Units
- ↑ Astronomical Constants.
- ↑ Sensa contä a mexima Via Lattea, ugualmente de dimensciôin paragônabili a Andromeda.
- ↑ L'interpretaçiôn ciü accreditä pe evidenze osservative a prôpoxitô de çerti ammassi de galassie, tuttavia, a mostra valôi de distanze ciü grandi, superiôri a anni lüxe.